Bukedde Online - Ekisiikudde muka Bukenya baawukane kati\nMaama bangi be wasigamu ensigo ey’okwagala...\nLWAKI muka Polof. Gilbert Bukenya avuddeyo kati okumutwala mu kkooti ate ng’ensonga zonna ze yawadde z’asinziirako okwawukana ne bba zibaddewo okumala ebbanga ddene?\nDr. Margaret Mary Musoke Bukenya atutte bba, Bukenya mu kkooti etawulula enkaayana z’abafumbo e Makindye ng’asaba bagattululwe. Mu nsonga ze yawadde mulimu ekya Bukenya okuganza abawala ebbali n’abazaalamu abaana.\nMargaret amenya abakazi abasoba mu 10, b’agamba nti Bukenya yabaganza. Kuliko Teddy Ndagire gwe yazaalamu omwana Capt. Brian Bukenya mu 1982/83. Brian yafiira mu kabenje mu 2009.\nOno Brian yazaalibwa emyaka 36 egiyise. Kiki ekisiikudde Margaret abadde abisirikidde ebbanga eryo lyonna n’abiggyayo kati! Abakazi abalala Bukenya be yazaalamu kuliko Stella Njuba eyafa omwaka oguwedde ng’ono Bukenya yamuzaalamu abaana babiri mu myaka gya 1990.\nAbawala abalala okuli Sheila Nvanungi, Iryn Namubiru, Jamila Nakku abaludde nga boogerwako ne bawandiikibwako ne mu mawulire era ensonga zaabwe Margaret abadde azimanyi ate era kigambibwa nti n’abamu Bukenya kati abasenza luti.\nOlwo lwaki Margaret avaayo kati okusaba baawukane! Ensonda zaategeezezza nti ensonga za Margaret zisingako ku ky’obwenzi bwa Bukenya, ng’ekisinga obukulu kugabana bintu. Obujulizi bwa Margaret bulaga nga Bukenya yamuleka mu nju e Ntinda n’asengukira e Galuga - Ntebe kati emyaka 10.\nAko kamu ku bubonero obulaga nti Bukenya yalekawo Margaret gw’alinamu abaana basatu okuli Richard Mutawonga 45, Georgina Nabukenya 42 ne Gilbert Kamoga ow’emyaka 37. Abaana abo bonna bakulu, nga ssinga Bukenya 70, Katonda amuggya mu nsi abaana abato be balina enkizo okuganyulwa mu byobugagga bya kitaabwe.\nWadde Margaret mukyala wa mmizi, kigambibwa nti abawabuzi be baamulaze nti gy’akoma okusirika y’afiirwa n’abaana be, ekiyinza n’okumufiiriza okufuna omugabo ku bintu by’akoze ne Bukenya okuva lwe baagattibwa mu 1974.\nEno yandiba ensonga enkulu eyamututte mu kkooti. Agamba nti baagatta ssente ze yafuna bwe yali akola mu Save the Children Fund, AMREF ne Mwanamugimu e Mulago ne bagula ettaka e Garuga/ Katomi okuli n’ebyazimbibwako.\nAyagala kkooti ebagabanye ettaka lino n’ebintu bye baakolerako. Ettaka eddala liri Kakiri e Lwantama, ebizimbe e Kakiri okupangisibwa bbanka ya Posta n’ekizimbe okuli Francisca Clinic e Kakiri nabyo ayagala babigabane. Okwo agattako ettaka, ebizimbe n’obugagga mu maka gaabwe e Ntinda nabyo by’ayagala bagabane. Bino we bibeereddewo Bukenya abadde bweru.\nKigambibwa nti abadde Nigeria gy’asomesa mu yunivasite emu. Kigambibwa nti Bukenya munyiivu olwa Margaret okumutwala mu kkooti naddala mu kiseera kino ng’ebyobufuzi bikutte akati. Kigambibwa nti Pulezidenti Museveni aliko ekifo ky’ategekedde Bukenya mu nkyukakyuka ezisuubirwa era ng’atunuuliddwa nga omu ku banaabeera ku lukiiko olunaamunoonyeza akalulu ka 2021.\nEnkambi ya Bukenya erumiriza nti bamafiya abaludde nga bamulwanyisa be bakumye omuliro mu nsonga zino ng’ekigendererwa kwe kumulemesa okugwa mu bintu (okulondebwa ku kifo).\nEnsonda zaategeezezza nti mu nteekateeka eno, Bukenya gye buvuddeko yayongerwa obukuumi n’addayo okubeera e Lwantama - Kakiri gy’asisinkanira abantu ab’enjawulo okwogera ku bigambibwa nti gy’emirimu gya Bukenya emipya.\nE Galuga gy’abadde asinga okubeera, kigambibwa nti eriyo emirimu egikolebwayo okulongoosa ekifo. Kyokka ensonda endala zaagambye nti Margaret aludde ne Bukenya era amanyi engeri bamafiya gye bakola nga si kyangu kukkiriza kukozesebwa kubanga alina obumanyirivu okwawula abalabe abayinza okwerimbika mu kumuyamba.


Bukedde Online - OLUBIRI OLUSINGA OBUNENE MU NSI; Abantu 11,000 be balulambula buli lunaku\nOLUBIRI OLUSINGA OBUNENE MU NSI; Abantu 11,000 be balulambula buli lunaku\nKasule Lumumba; Ssenkaggale wa NRM yali waakubeera mubiikira!\nBasaddaaka mbizzi okutukuza obufumbo\nBULI nsi erina ebyafaayo byayo ebinyuma era ebyanaamiriza. Enjawulo eriwo, z’ensi ezimu okudibaga ebyafaayo byazo ne zisigala kubinyumyako bunyumya mu kifo ky’okubikuuma okusobola okubiraga abaana n’abazzukulu n’okufunamu omusimbi.\nEzimu ku nsi ezissa ekitiibwa n’okukuza ebyafaayo byazo ye Turkey (Butuluuki). Ensi eno esangibwa wakati mu ntabiro ya Ssemazinga wa Asia ne Bulaaya.\nTurkey erina ebyafaayo ebinyuma era ebyanaamiriza naawe by’olabako n’amaaso go awatali muntu mulala okukunyumiza oluusi n’okukulimba gw’ate onaamuwakanyiza ku ki?\nAbamu ku Bannayuganda abaalambudde Olubiri Topkapi.\nKu byafaayo bya Turkey ebingi mwe muli n’Olubiri obwaguuga. Lwe lumu ku mbiri ezoogerwako ng’ezisinga obunene mu nsi yonna. Luvuganya embiri endala nga olwa Istana Nurul Iman olwa Kabaka w’e Brunei n’olwa Forbidden City olw’e China.\nWabula Bannansi ba Butuluuki bo balemerako nti olwabwe luno oluyitibwa ‘Topkapi Palace’ lwe lusinga obunene n’obukadde mu nsi yonna. Lukuumibwa amagye essaawa 24. Buli lunaku lufuna abalambuzi abali wakati wa 4,000 ne 11,000.\nOlubiri Topkapi nga bwe lufaanana ng’osinzidde mu nnyanja Bosphorus Strait eyawula Asia ku Bulaaya.\nLwatandika okuzimbibwa mu 1459 ne luggyibwako engalo mu 1465 gy’emyaka 9 nga luzimbibwa. W’osomera bino nga lwakamala emyaka 556 era ab’ekibiina ky’ensi yonna abavunaanyizibwa ku byobuwangwa ekya UNESCO kyalutongoza mu 1985 ng’Olubiri olusingayo obukadde mu nsi yonna era ng’ekyobulambuzi ky’ensi yonna “ World Heritage Site”.\nOlubiri luno olwazimbibwa ku mulembe gwa Sultan Mehmed ‘The Conqueror’ omu ku bafuzi b’Obwakabaka bwa Ottoman Empire mu kyasa ekya 14.\nOkumanya Olubiri luno lunene, ebizimbe byalwo biriko obugazi bwa yiika 173 ng’ate Olubiri ne bbugwe biri ku yiika 8,000.\nAbamu ku balambuzi nga basimbye layini bayaayaana okuyingira Olubiri.\nOlubiri luno lwebunguluddwa bbugwe wa mayiro 20 bw’oba wa kulwetooloola. Lwazimbisibwa bbulooka ez’amayinja ag’enjazi agakomolebwa mu bwegendereza.\nBuli bbulooka emu kumpi eyagala kwenkana emmeeza. Olubiri luno lwawundibwako amayinja ag’omuwendo n’okussibwako eminaala okulwetoolola era bw’oba oli mu nnyonyi, olulengera okyali mu bire.\nEbyafaayo biraga nti Olubiri luno lwazimbibwa abantu abasoba mu 80,000 ng’abamu baalusuulamu n’akaba olw’amayinja okubakuba, abalala baafa bulwadde bwe baafuna olw’okukola ennyo.\nKu ntikko ky’Obwakabaka bwa Ottoman Empire, Olubiri luno lwali lusulamu abantu 4,000 okwali ab’enju ya Sultan wamu n’abakozi mu mitendera egy’enjawulo.\nMu 1923 ng’Obwakabaka bwa Ottoman Empire buggyiddwawo, Turkey lwe yatondebwawo, Olubiri Topkapı Palace lwafuulibwa ekifo eky’ebyafaayo ‘ Museum’, nga April 3, 1924.\nOlubiri luno n’ebyafaayo byalwo biddukanyizibwa minisitule ey’Ebyobulambuzi n’Obuwangwa mu Turkey.\nMu byafaayo ebiri mu lubiri luno ng’oggyeeko ebizimbe ebikadde okufa obufi, mulimu entaana z’abamu ku ba Sultan abaafuga Ottoman Empire, engoye zaabwe omuli n’amajolobero, ebyokulwanyisa byabwe okuli emmundu, engabo, emiggo, ebitabo eby’eddiini, n’amateeka kwe baafugiranga, ebikomo, ebitanda, ebintu ebikozesebwa awaka n’ebyobugagga byabwe eby’amayinja ag’omuwendo.\nEkimu ku bizimbe ebikadde mu Lubiri Topkapi ekimaze emyaka 500.\nAbalambuzi okuva mu Bulaaya, Asia, Amerika, ne Afrika beekulumulula buli ssaawa okulambula ekifo kino. Okusinziira ku bakungu ba Minisitule ey’Ebyobuwangwa, abalambuzi abali wakati wa 4,000 ne 7,000 be balambula ekifo kino buli lunaku nga mulimu n’abaana b’amasomero okuva mu bitundu bya Turkey eby’enjawulo n’abagwiira okuva mu Bulaaya, Amerika ne Asia.\nOkugeza mu 2012, abalambuzi 3,700,000 be baasasula okuyingira mu Lubiri luno.\nOkulambula munda mu Lubiri luno kwa kusasula okusinziira ku kifo ky’oyayala okutuukamu nga tikiti ziva ku pawanda 5 (eza Uganda 22,000/- ) okutuuka ku pawunda 10 (eza Uganda 44,000/-).\nBw’osasula pawunda kkumi\nOLUBIRI OLUSINGA OBUNENE MU NSI\nEyeewadde obutwa poliisi emuku


Bukedde Online - Munnayuganda yettidde mu America\nMunnayuganda yettidde mu America\nKayihura ayogedde ku musajja we Baroza eyakwatibwa...\nOmukuumi asse munne\nBANNAYUGANDA ababeera mu ssaza ly’e Massachusetts mu kibuga Boston mu katawuni ka Watertown baguddemu ekyekango owooluganda lw’Omusumba w’Ekkanisa yaabwe bwe yettidde mu limbo olwa muganzi we okufumbirwa omusajja omulala.\nAbasinga amawulire g’okufa kwa Abel Anthony Ayinza 25, baagafunidde mu kirango, omubuulizi w’enjiri Suzette Ssajjabbi omu ku baddukanya ekkanisa ya New Life International Christian Center ey’Omusumba Sam Mutyaba mu Amerika mu kibuga Boston kye yayisizza eri abagoberezi.\nAyinza, mutabani w’omugenzi Joseph Katabalo ow’e Wakiso yesse ku Lwakusatu lwa wiiki ewedde omulambo gwe ne gusangibwa mu kifo awaziikibwa abafu mu katawuni k’e Watertown.\nOkusinziira ku Bannayuganda abali mu kibuga Boston, Ayinza abadde omu ku bavubuka ababadde bakuguse mu kubuulira enjiri era abadde atera okufuna obudde n’akwata obutambi ng’aliisa ekigambo kya Katonda n’ateeka ku mikutu gya yintanenti okuli; WhatsApp, Facebook n’emirala, abadde muvubuka ayagalwa olw’enneeyisa ye.\nOno abadde yatikkirwa mu 2016 e Kyambogo era olwamala okutikkirwa n’agenda mu Amerika awali abamu ku ba famire ye. Kigambibwa nti, alina omuwala Munnayuganda omulungi lwondo gwe yafuna mu Amerika, essuubi lye lyonna ery’obulamu obw’omu maaso, abadde yaliteeka mu ye, era kigambibwa nti, buli bazadde be lwe babadde bamubuuza ku nteekateeka z’okuwasa ng’abagamba kimu ‘Mukama yansalirawo dda’.\nOmuwala gwe yali ateekateeka okuwasa yalinnya ennyonyi n’akomawo mu Uganda ng’amugambye nti yali azze kulaba ku famire ye kyokka wakati mu wiiki ewedde, yafuna amawulire nti muganzi we yali ateekateeka kwanjula. Okusinziira ku nsonda bino teyasooka kubikkiriza wabula kyamumaze enviiri ku mutwe bwe baamusindikidde ebifaananyi by’omukolo.\nAbaserikale ba poliisi y’e Boston abaayitiddwa okutwala omulambo bwe baamukebedde baamusanzeemu essimu. Mu ssimu eno mwe baasanze ebifaananyi by’omuwala ng’ali ku mukolo gw’okwanjula omusajja mu maka ga bakadde be. Yabadde ayambadde gomesi emmyufu ng’alabika yenna musanyufu n’engeri omukolo gye gwabadde gutambulamu.\nOmubuulizi w’enjiri Ssajjabbi yategeezezza abagoberezi nti, enteekateeka z’okukungubagira Ayinza zaabadde zigenda kubategeezebwa oluvannyuma kyokka teyalambise oba omulambo gwakukomezebwawo muUganda oba gwabadde gwa kuziikibwa mu limbo e


NCS ekakasizza Dr. Ogwel ku bwassabawandiisi-\nOMUTENDESI wa Arsenal, Unai Emery ali ku puleesa, y'okutunda abamu ku bassita baayo, ttiimu ereme kugenda mu loosi.\nArsenal, si yaakuzannya Champions League sizoni ejja era kigambibwa nti abakungu baayo baawadde Emery obukadde bwa pawundi 45 mw'aba yeetetenkanyiza mu kugula abazannyi mu katale kano akayinda. Kyokka kigambibwa nti erinayo ebbanja ly'obukadde bwa pawundi 50 ery'omusolo era abakungu ba ttiimu bagamba nti obutafiirizibwa, erina kutunda bassita abamu efune ku nsimbi.\nMu sizoni ya Arsene Wenger eyasemba ng'atendeka Arsenal, yatunda abazannyi okuli; Alex Oxlade-Chamberlain, Theo Walcott ne Olivier Giroud n'agula Pierre-Emerick Aubameyang ne Alexandre Lacazette kyokka ku luno eviiriddwaako Aaron Ramsey, Petr Cech ne Danny Welbeck wabula nga bo bagendedde ku bwereere.\nWano abamu we batandikidde okugamba omutendesi Emery atunde Mesut Ozil bamufunemu ensimbi kuba ne sizoni ewedde, abadde ayaka ku mipiira gimu na gimu. Ozil, y'asinga okusasulwa mu Arsenal ku pawundi 350,000 buli wiiki.


Bukedde Online - Omusango gwa Paasita Bugingo ne mukyala we Naluswa\nOmusango gwa Paasita Bugingo ne mukyala we Naluswa\nEtteeka ly'opugangisa ne bannannyini bizimbe abagagga balisimbidde ekkuuli\nUganda ekoze endagaano y'okwekulaakulanya ...\nBy Peter Ssaava peter ssaava\nAdded 2nd July 2019\nOMUSANGO gwa Paasita Aloysius Bugingo ne mukyala we Teddy Naluswa Bugingo gutandikidde mu nkalu mu kkooti e Kajjansi buli ludda bwe lugaanye okukkiriziganya n’olulala ku ngeri omusango gye gulina okukwatibwamu.\nTeddy Bugingo ng'ayogeramu ne balooya be ku kkooti e Kajjansi.\nOMUSANGO gwa Paasita Aloysius Bugingo ne mukyala we Teddy Naluswa Bugingo gutandikidde mu nkalu mu kkooti e Kajjansi buli ludda bwe lugaanye okukkiriziganya n'olulala ku ngeri omusango gye gulina okukwatibwamu.\nBugingo yaddukira mu kkooti n'agisaba okumugattulula ne mukyala we Naluswa ng'ategeeza nga bwatakyayinza kumugumiikiriza olw'empisa ze yali atandise okumuyisaamu.\nOmulamuzi wa kkooti ento e Kajjansi, Mary Babirye ayongeddeyo okuwulira omusango guno okutuusa nga July 5, 2019 era n'abasaba lwe bakomawo babeere nga bamaze okumuwa kye basazeewo ku kya kkooti okuwulira ensonga zino mu kyama oba mu lujjudde.\nOmusango gwa Paasita Bugingo\nPaasita Bugingo ne mukyala we Naluswa\nRugunda yennyamidde ku lw'omuwendo gw'abasawo abakyali abatono\nAkubyekubye mukazi we n'amwokyera n'engoye\nAbaakosebwa omugga Mayanja bayise ebya S6\nEyatwala omuyizi ku kyeyo n'afiirayo ali Luzira\nEngeri abazigu gye baawambye omusomesa ne bamutuga: Baasoose kumukanda obukadde 6 nga tazirina\nFamire ya Munnayuganda eyafiiridde mu Oman ekyasobeddwa


Omubaka wa Budaaki mu Uganda, Henk-Jan Bakker, ye yabotodde ekyama kino, bwe yabadde atongoza pulojekiti egendereddwamu okutumbula ebyobulambuzi mu Uganda, gye bayise ‘Tourism Trails in the Pearl of Africa'.\nYategeezezza nti guno gugenda kuba mukisa gwamaanyi eri Uganda, olw'ensonga nti ebitongole bya Budaaki musanvu byetegefu okuyamba ku Uganda okulabanga batumbula eby'obulambuzi mu ngeri eri ku mutindo gw'ensi yonna.\nYagaseeko nti mu bye basuubira okukola mulimu okutumbula enkola y'okulambula ebitundu bya Uganda nga bavuga bugaali, Pikipiki, okudduka, n'ebirala bingi.\nOmubaka yategeezezza nti Pulojekiti esuubirwa okumala emyaka esatu ng'ekwajja era nga essira ligenda kulissibwa ku bintu ebikulu bisatu; okukulaakulanya ebifo by'ebyobuwangwa, okulongoosa mu buweereza eri abalambuzi n'ababalambuza, wamu n'okwongera okuggulawo emikisa eri ebifo by'obulambuzi ebirala ebibadde bitafiibwaako mu bitundu by'eggwanga ebyenjawulo.\nDayirekita okuva mu kitongole ekitwala eby'obulambuzi mu ggwanga ki Uganda Tourism Board, ayitibwa James Lutalo, yategeezezza Bukedde, nti kkampuni ez'enjawulo zeesowoddeyo okuwagira enteekateeka zaabwe era nga abamu ku bo, kuliko aba Berwandelen.com, EyeOpenerWorks, Home of Friends Kapchorwa, Kara Tunga Arts & Tours, Matoke Tours, TranAtlas Bike, ne UG-MOTOBIKE.\n"Tulina esuubi nti enkola eno ejja kuyamba nnyo mu kutumbula eby'obulambuzi mu Uganda kubanga ebiseera ebisinga ebbulwa ly'ensimbi lyerisinga okuzinggamya emirimu naye eky'omukisa omulungi gavumenti ya Budaaki etuwadde ssente era nga tusuubira nti buli kimu kijja kutambula bulungi," Lutalo, bwe yategeezezza.\nEyali ssita wa Arsenal, Emmanuel Ebue mutaka mu Uganda\nMinisita Kiwanda akakasiza nga Gavumenti bw'egenda okkwatagana ne Mmengo mu kutumbula eby'obulambuzi


Bukedde Online - Engeri Poliisi gy’eyanguyizaako bassedduvutto abakwata abaana abatanneetuuka ne babasobyako\nEngeri Poliisi gy’eyanguyizaako bassedduvutto abakwata abaana abatanneetuuka ne babasobyako\nSsente obukadde 700 ezaali ez’okuzimba akatale...\nNga 24 September 2015, Masasi Isabirye, 28 yasobya ku kaana ak’emyaka omwenda gyokka! Kyokka olw’okuba mutabani wa landiroodi Poliisi w’epangisa, kigambibwa nti yamulyamu ez’amangu n’emutolosa era na kati alya butaala.\nSarah ow’emyaka 9 eyasobezebwako. Olw’okuba Masasi eyamusobyako yadduka ku kyalo, Poliisi ekyagaanyi okutwala omusango mu kkooti sso nga nayo eyinza okubayambako okumuyigga n’akwatibwa.\nKALONDOOZI WA BUKEDDE akulaga engeri Poliisi gy’eyanguyizaako abasajja abakwata abawala abato ne babata nga tebawozezza.\nOBADDE okimanyi nti poliisi eyanguyizaako abasajja abakwata abawala abatanneetuuka okusimattuka omusango guno ogwa nnaggomola?\nAgenze okuwaaba ne bamubuuza ebibuuzo oluusi ebitalina makulu omuli eggwanga lye, lwaki ggwe wakkirizza okukusobyako n’ebirala, oba okusaba ssente eziyitiridde eziremesa abaagala obwenkanya mu musango guno okugutwala mu maaso!\nKati laba engeri Poliisi y’e Kiyunga mu ggombolola y’e Kisozi e Kamuli gye yaluka olukwe olwatolosa omusajja eyasobya ku kaana aky’emyaka omwenda. Etuukira bulungi ku luyimba lwa Ronald Mayinja olugamba nti, “Omwavu tasinga musango!”\nEnnaku zino waliwo endowooza nti omuntu azzizza ogwa nnaggomola bw’aba ne ssente agusimattuka, ate bw’oba tozirina ne bw’oba tolina musango bayinza okugukusingisa.\nBino bye byatuuka ku Charles Isaabo, taata w’omuwala Sarah (eddala lisirikiddwa) eyasobezebwako nga 24 September 2015, naye na guno gujwa akyekokkola Poliisi okutolosa Masasi, omusango ne gukonera awo.\nIsaabo agamba nti olw’okuba amayumba Poliisi g’epangisa ga taata wa Masasi ssaako n’eky’eyali akulira bambega ku poliisi eno, Fred Edonyu okukissa ku mwana nti Masasi yali waakusatu ku basajja abaakamusobyako kye kiyinza okuba nga kyavaako omusango obutatuuka wadde mu kkooti!\nISAABO AGAMBA: Okumanya Poliisi yabirimu, bwe nagendayo tusale amagezi okukwata Masasi, abapoliisi be bangamba bennyini nti omwana we baamusobezaako nga Masasi amaze ennaku ssatu tali ku kyalo!\nTebaafaayo kumuyita ye y’aba abyeyogerera, ekitegeeza nti baali beekobaanye dda.\nKu olwo lwe nagenda ku poliisi, abaserikale bangamba nzireyo ku ssaawa 10:00 ez’ekiro mbawerekere bakwate Masasi gwe baali baamaze edda okugamba nti tali ku kyalo!\nBwe twatuuka ewa taata wa Masasi yatutegeeza nti yali yagenda safaali ennaku ssatu emabega, ekintu kyennyini aba poliisi kye baali basoose okungamba.\nOkuva mu September wa 2015, Masasi yabula.\nNneewuubye ku poliisi bangamba nti nabo bayisibwa bubi okuba nti essajja lyadduka! Nnaakasaasaanya 105,000/- ku musango guno, nga 20,000/- za kuggulawo musango, ffoomu y’eddwaaliro ya 30,000/-, 25,000/- ez’omusawo eyakebera ne 50,000/- ez’amafuta g’okukwata omuntu, teebereza eyali ekinnya n’empindi ne Poliisi!,” Isaabo bw’agamba.\nAmaka Sarah we yava okumusobyako.\nSarah yeemulula ku bazadde be n’agenda ne banne mu kidongo eky’ekivvulu kya Idi –El-Fitri , ekyaliwo nga 24 September 2015. Eno Masasi gye yamusanga n’amulimbalimba ne capati, we yava n’amutwala ewuwe ng’amulimbyerimbye nti obudde buzibye anaddayo ewaabwe enkya. Mu kiro ekyo yamusobyako!\nIsaabo, omukozi mu bbeekeeri ya EM Products Bakery e Makindye –Kampala abinyumya bwati: Obudde bwe bwaziba nga Sarah talabikako twagenda mu ndongo ne tumunoonya n’atubula.\nMu kiro ekyo, natwala lipoota ku Poliisi y’omu kabuga k’e Kiyunga, bwe bwakya omwana n’alabika ku ssaawa nga 5:00 ez’oku makya, naye ng’atambula yeebwalabwala.\nNamuyisaako ow’e Mbuya, ne mmubuuza gye yasuze kwe kumbuulira nga Masasi bwe yamututte ewuwe ng’obudde buyise n’amusobyako ekiro kyonna! Yahhamba nti Masasi yamwalira wansi naye ekiro yali yeebase yazuukuka amwebase ku lubuto olwo n’amusonseka “ekintu” ekikaluba mu bukazi.\nYagamba nti yagezaako okuleekaana, kyokka Masasi n’amugamba nti ajja kumusuula mu nzikiza embwa zimulume.\nNaggulawo omusango gw’okusobya ku mwana wange ku fayiro nnamba 09/25/09/2015, poliisi n’ensuubiza okunoonyereza mu bwangu, Masasi akwatibwe.”\nPOLIISI YAVULUGA OMUSANGO\nIsaabo anyumya: Omusango nagwanjulira akulira poliisi y’e Kayunga, Godfrey Kamanyire n’akulira eby’okunoonyereza ku misango, Fred Edonyu (nnamba ya Poliisi 56437,) ne bansaba 20,000/- okuguggulawo.\nOmusawo mu ddwaaliro ly’e Nankandulo, yanzigyako 25,000/- kyokka nga ffoomu y’eddwaaliro mmaze okugisasula 30,000/-!. Bwe nadda ku poliisi bandyako 50,000/- za kukwata Masasi, era nneewola nneewole. bwe nawaayo ssente zonna, Afande Edonyu yansuubiza nti, ‘Byonna obimaze, ogusigadde gwaffe. Komawo wano ku ssaawa 10 ez’ekiro otuwerekereko tugende tumukwate.’\nMuli nabuuza lwaki nange kinneetaagisa okubaawo kubanga Masasi yali kinnya na mpindi ne poliisi naye ne nsirika.\nKu ssaawa 10:00 ez’ekiro, natuuka ku Poliisi, Afande Edonyu n’antegeeza nti ziweze ennaku ssatu nga Masasi tali ku kyalo! Twagenda okutuuka ku nnyumba nga kuliko kkufulu, okubuuza taata we yatuddamu ekintu kye kimu!”\nPOLIISI YAKYUSA ERINNYA LYA TAATA W’OMWANA\nIsaabo agamba: Engeri aba poliisi gye baali ne kye baagala mu musango guno, omwaana bwe yali akola sitaatimenti, baamukaka akyuse erinnya lya kitaawe okuva ku lya Peterson Nabanyumya adde ku Peterson Tenywa. Nze (Isaabo) ndi muto w’omugenzi Nabanyumya, era bwe yali afa yandekera bamulekwa okuli ne Sarah.\nKyokka Poliisi olwamubuuza amannya ga kitaawe n’abategeeza Peterson Nabanyumya, baamulagira amuyite Peterson Tenywa era lye baawandiika!\nNg’amaze okukola sitaatimenti yajja n’antegeeza nti abapoliisi baamukaka okukyusa erinnya lya kitaawe. Nze olwo namanya nti waliwo ddiiru gye bagoba.\nFayiro y’omusango yabula, ngezezzaako okugisaba teri anyega. Ekyanzigya enviiri ku mutwe, ye Poliisi okungamba nti twamenya amateeka okulumba amaka ga Masasi ekiro, nti abantu abalinga abo balina kukwatibwa misana!”\nku LC Ssentebe wa LC1 e Buyuuka, Edrisa Byansi naye yeewuunyizza engeri omusango guno gye gwatambulamu ku bujulizi obw’enkukunala obwaliwo nga bulaga nti omwana baamukaka omukwano.\nIsaabo asaba omuduumizi wa Poliisi mu ggwanga, Gen. Kale Kayihura ayingire mu musango gwe, Masasi akwatibwe afune ekibonerezo ate n’aba poliisi ye Kayunga babonerezebwe.\n“Aba poliisi bano bamanyi Masasi gye yeekwese kuba beekobaana naye okumutolosa,” bw’agamba.\nKu POLIISI E KAYUNGA\nAfande Edonyu bwe nayogeddeko naye yagambye nti, “ Poliisi yakola ogwayo okuggya sitaatimenti ku mwana, ku kitaawe, nnyina ne banne bwe baali mu ndongo. Ekyali kisigadde kukwata Masasi ate eyamala n’adduka era Isaabo talina kunneesibako kuba twagenda naye,” Edonyu bwe yagambye.\nBwe namubuuzizza fayiro y’omusango gy’eri, Edonyu yategezezza nti yagisindika ewa mukama we ku disitulikiti, (akulira bambega ba Poliisi e Kamuli) Pamela Ajilong era okuva kw’olwo tamanyi byaddirira.\nWabula Isaabo yabuyise bulimba kuba bukyanga bibaawo, Pamela tamukubirangako okumutegeeza ku bikwata ku musango gwe.\nEdonyu yeegaanye eky’okulabula Masasi n’adduka, nti okumanya eby’olukwe tabimanyi, n’okuyigga Masasi yali alina kutambula ne Isaabo eyali amumanyi amumulage.\nKu kya ssente ze baamusabanga, Edonyu yasoose kusikattiramu, olwo n’ayanukula nti ebyo bamusibako matu ga mbuzi, nti ffoomu Isaabo baamuwa za bwereere! Muky. Pamela Ajilong bwe namutuukiridde yakkirizza nti fayiro y’omusango yagifuna okuva ku poliisi y’e Kayunga. “Naye olw’okuba nga Masasi yabula tetuyinza kutwala musango mu kkooti, ka tulindeko bamale okumukwata,” bwe yagambye.\nMu lipoota y’omusawo mu ddwaaliro ly’e Nankandulo eyakebera Sarah, yalaga nti wadde omwana yamugamba nti okuggyako Masasi, yali yaakeebaka n’abasajja abalala babiri mu bbanga lya myezi ena, tewali kubuusabuusa nti Masasi yasobya ku mwana.\nYamuwa amagezi akomewo oluvannyuma lw’emyezi esatu bamukebere okulaba oba yamusiiga siriimu n’ebirwadde ebirala.\n1. Tugambibwa nti omusango teguvunda, kiki ekigaana poliisi okuweereza fayiro mu kkooti wadde Masasi taliiwo?\n2. Lwaki kyetaagisa Isaabo kumala kusasula ssente 50,000/- olwo poliisi eryoke esitukiremu okukwata Masasi?\n3. Poliisi okukaka Sarah okukyusa erinnya lya kitaawe yali tegezaako kucanga bujulizi okulumiriza omwana nti by’ayogera tabimanyi olaba yeerabira n’erinnya lya kitaawe?\nJuliet eyaakatuula P7 naye baamusobezzaako.\nAte ku kyalo Luwalala mu Southern Divizoni mu Munisipaali y’e Kamuli, omujaasi wa UPDF, Dan Gabula yeezooba ne Isa Kaggwa ow’emyaka 45 eyasobezza ku muwala we, Juliet eyaakatuula ebigezo bya PLE. Okumanya Kaggwa mujoozi, Gabula bwe yamuloopye ku poliisi yakinagguse nti, “Omuwala gw’onnanga “Haki nkulu” talina kibulako!” Kaggwa akola bibaluwa ng’okusaawa ku ssomero lya Emirates Academy, eritunudde mu maka ga Gabula.\nKigambibwa nti Kaggwa yatandika okukabawaza Birungi ng’ali mu P5. Nga 21 February 2015, Gabula yakwata Kaggwa lwa kusobya ku muwala we kyokka nga 16 March 2016.\nKaggwa yateebwa ku kakalu ka Poliisi! ‘Ebbaluwa y’omusawo eraga nti omwana yasobezebwako, ekyo tekimala kumutwala mu kkooti?,” Gabula bwe yabuuzizza.\nJuliet agamba nti essimu gy’alina Kaggwa ye yagimugulira, okugizuula Gabula yamaze kunoonya mu kkeesi ye. Gabula yaddukidde wa muwaabi wa Gavumenti e Jinja, Margaret Nakigudde amuyambe.\nSsentebe wa LC1 e Luwalala, Majidu Ndiwalana yagambye nti lipoota za Kaggwa okuganza Juliet agirina.\nAbawala 12,000 buli mwaka babasobyako tebanneetuuka\nKU misango 20,000 egya nnaggomola egyanoonyerezebwako aba poliisi mu Uganda mu 2014 okusinziira ku lipoota yu’ekibiina ekibalirizi (UBOS), kumpi kimu kyakubiri gyali gya kusobya ku baana abatanneetuuka!\nMu lipoota eno eyafulumiziddwa omwaka oguwedde, abawala 12,077 be baasobesebwako mu mwaka ogwo!\nLipoota eraga nti omuwendo gw’abawala abasobezebwako guzze gulinnya okuva mu mwaka gwa 2011.\nMu mwaka ogwo abawala 3,957 be baawaaba era emisango gyabwe ne ginoonyerezebwako; mu 2012 baali 3,935 olwo ate mu 2013 ne babeera 9,598.\nLipoota eraga nti abawala 4,000 ne basobezebwako buli mwaka mu bukiikakkono bwa Uganda ate omwaka oguwedde, abawala 190 be baasobezebwako mu Kampala emisango gyabwe ne gituuka ku poliisi!\nOkumanya kino kizibu kya maanyi mu Uganda, okunoonyereza okukoleddwa ekitongole kya ANPCANN kuzudde nti abawala 24 ku buli 100 mu Uganda bafuna embuto nga tebannaweza myaka 18!\nEra kizuuliddwa nti ku bakazi abakunukkiriza emitwalo 20 abalina obulwadde bw’okutonnya ( fisitula), 1,900 bawala abatannaweza myaka 18!\nNoolwekyo ekyetaaga okukolebwa be bantu ku mitendera gyonna okusitukiramu mu kulwanyisa abakaka abaana abawala omukwano.


Bukedde Online - Ronaldo by'asinze Messi mu 2013\nMicho alabudde abazannyi obutanyooma Zimbabwe...\nMicho yeeswanta buwanguzi ku Zimbabwe enkya...\nCRISTIANO Ronaldo yawangudde engule y'obuzannyi bw'omwaka mu nsi yonna (Balon d'or) omulundi ogwokubiri mu myaka etaano. WILLIAMS DAVID KIBANGA akutusaako ensonga ezaamuyambye okumegga Messi ne bassita abalala.\nCRISTIANO Ronaldo owa Real Madrid, yawangudde engule y'obuzannyi bw'omwaka (Balon D'Or) omulundi ogwokubiri. Eyasooka yagiwangulira mu ManU mu 2008..\nRonaldo 28, enzaalwa ya Portugal, yamezze Lionel Messi (Barcelona ne Argentina) abadde yaakagiwangula emyaka ena egiddiring'ana wamu ne Franck Ribery (Bayern ne Bufalansa), eyawangula engule y'obuzannyi bwa Bulaaya.\nBino Ronaldo bye yasinzizza Messi ne bassita abalala;\n1 Omwaka 2013 Ronaldo yagutandika na ggoolo bbiri ezaayamba Real Madrid okuwangula Sociedad (3-2).\n2 Omwezi gwa February yagumalako ng'awezezza 'hat-trick' 20 mu mujoozi gwa Real nga 17 ku zo za liigi.\n3 Ronaldo yafuna omukisa oguzannyira mu maka ga ManU, eyamwola, mu Champions League. Ronaldo yasooka n'ateeba ManU mu Bernabeu ate bwe baddingana ku Old Trafford yabaddamu envuunulabibya Real n'ewangula 3-2 omugatte.\n4 Mu El Classico (ensiike ya Real ne Barcelona) mu gwa Copa del Rey, yateeba bbiri n'afuuka omuzannyi asoose okuteeba mu El Classico 6 eziddiring'ana mu kisaawe kya Barcelona ekya Camp Nou.\n5 Mu March, yaweza ggoolo 138 mu La Liga (liigi ya Spain) mu mipiira 127 ne yeegatta ku bateebi 25 abaakasinga mu La Liga. Yayongera n'aweza ggoolo za liigi 30 n'afuuka omuzannyi wa Real asoose okuteeba ggoolo ezisukka 30 mu sizoni ssatu eziddiring'ana.\n6 Yateebera Portugal ggoolo zonna ng'eggyamu Sweden okugenda mu World Cup egenda okuyindira e Brazil. Oluzannya olwasooka lwaggwa 1-0 mu Portugal.\n7 Yenkana ne Pauleta ku baakasinga okuteebera Potugal ggoolo ennyingi (48).\nByakoze mu 2013\nAteebedde eggwanga lye ggoolo 10 mu mipiira 9\nAteebye ggoolo 69.\nAkubye 'hat-tricks' 8 (ggoolo essatu essatu mu mupiira ogumu)\nMuzannyi asinze okuteeba ggoolo ennyingi mu bibinja mu Champions league (9)\nMuzannyi asinze okuteeba ggoolo ennyingi mu Champions League mu mwaka (14)\n1 Muteebi wa Real Madrid gye yeegattako mu 2009. Wa myaka 28.\n2 Asambiddeko Sporting Gijon ManU gye yamuggya.\n3 Alina omukyala 'mmodo' Irina Shayk n'omwana Cristiano Ronaldo Jr. ow'emyaka 3.\n4 Y'asinga okusasulwa mu nsi yonna nga buli wiiki afuna pawundi 300,000 (akawumbi kamu n'obukadde 200).\n5 Yakateebera Real ggoolo 230 mu mipiira 223.\n6 Tanywa mwenge nti gwe gwavaako kitaawe okufa n'atalaba ku ngeri gy'acangamu endiba.\n7 Okwawukanako n'abazannyi abalala Ronaldo talina tattu yonna ku mubiri gwe.\nRonaldo by''asinze Messi mu 2013


Bukedde Online - Bobi kata asse Barbie ensonyi ku siteegi\nRebecca Jjingo ayimbye ennyimba z'eyali muninkini...\nAba Kampala International School beetisse...\nBobi kata asse Barbie ensonyi ku siteegi,\nBobi wine assizza Barbie ensonyi ku siteegi ne yeekwata ne mu feesi bw'anyumirizza abadigize nga we yasooka okufuna kiisi ya Barbie esooka e mabega wa siteegi ya National Theatre\nBarbie yakanze kwebika mu fesi ba bwamusunako yekomeko naye nga waa Bobi agenda mu maaso ku nyumizza abadigize ebalabise nga banyumiddwa ennyo embozi eno, anti obwedda bwasirikamu nga babwatuka lumu saako n’okukuba engalo nobululu.\nGuno gwe mulundi gwa Robert Kyagulanyi ogusoose okulabika mu bantu oluvannyuma lw;okumla ennaku ng'agobagana ne Poliisi lwa kuwera kivvulu kye.\nBobi yabadde ku National Theater mu muzannyo gwa 'Zansanze' oguzannyibwa n’okutendekebwa John Segawa nga gukwata ku byabufuzi, obukenuzi, n’obulyake obuli mu ggwanga. Segawa ye yayise BobiWwine aggye ng'omulabi omukulu.\nMu kusooka wabadewo obukenke mu badigize bwe baalabye Hon Robert Kyagulanyi ng’atuuka. Ono yayingidewo ne ba kanyama be abasuka mu 10 nga bakulira Eddie Mutwe, ababaka ba palamenti omwabadde Latif Ssebagala ( kawempe North ) Francis Zzaake ( Mityana Munisipaali ) n'abalala.\nAbantu baasoose kutya nga balowooza poliisi yandibasalako munda.\nOmuzannyo olwawedde John Segawa nayita Bobi wine bwaba asobola agye ayogereko eri abantu.\nBobi yazze musanyufu era yasoose kutema ddansi n’okwebaza abazannyi olw'okwolesa obuvumu n'obukugu mu muzannyo guno.\nMu kwogera yasoose kubanyumiza gyenvude we ne Theatre eno nti mwe baasooka okwenywegera ne Barbie emyaka 17 emabega era okuva olwo omukwano gwabwe teguddanga mabega n’okutuusa kati.\nYagambye nti Barbie yali muzaanyi wa katemba era ku National Theatre gye beesanga nga bazannya omuzannyo gwa 'lady will u marry me', Barbie mwe yazannyira nga 'First lady ate nga Bobi ye Pulezidenti nti era wano ne ng'ombo eno we yagiggya.\nBino obwedda abinyumya nga Barbie enthonyi zibula okumutta anti nga bba attottolera abantu gyenvudde w’omukwano gwabwe wakati mu kusakaanya n’obugalo obwabadde obwamaanyi.\nBobi Wine bwe yabuuziddwa lwaki yafiiriza eggwanga ng'aggya Barbie mu katemba yabazzeemu kimu nti “Buuza maneja” okukira Fresh Kid.\nSudir Ruparelia awangudde omusango ogwa muwawaabirwa bbanka enkulu\nBobi Wine ayiiseemu obukadde 20!


Olowooza lwaki nkolagana n’abayimbi bonna okuggyako Bebe Cool! Musajja mukulu naye simanyi lwaki emyaka gye tagiwa kitiibwA-KENZO\nOMWAKA 2018 abayimbi abanene bagutandikidde mu kulwana ntalo nga bayomba n’okwerangira ebisongovu.\nBeegattiddwako abayimbi abalala abaalemwa okukola obulungi omwaka oguwedde nakati nga tebalina kya maanyi kye balaga ne beerippa ku lutalo okulaba nga bannamawulire n’abawagizi baboogerako.\nOlutalo olwogerwako era olufuuse nnamulanda luli wakati wa Eddy Kenzo ne Bebe Cool nga luva ku lukalala lw’abayimbi (lisiti) Bebe Cool gye yakoze ng’agamba nti be bayimbi abasinze okukola obulungi omwaka oguwedde.\nEddy Kenzo teyamutaddeko. Abayimbi abalala nabo baamulumbye nga bagamba nti yakola bifu n’atabassaako ate abalala nti ne Bebe Cool yennyini anoonya kukola linnya naye tasaana ku lukalala lwe yakola.\nEkyamaze eggobe mu kibya ye Chameleone eyalabye ng’olutalo lumulese bbali (naye teyali ku lukalala) okusalawo okukoppa Bebe Cool by’akola.\nYalabye aleze muyimbi munne A Pass bwe baabadde mu pulogulaamu emu ku Ttivvi nga bateesa ku by’okuyimba naye n’ayita Gravity Omutujju ne beekubya ebifaananyi ng’amuleze batere bamwogereko.\nEkikuba encukwe, be bamu ku bayimbi be wandirowoozezza nti eby’entalo tebikyabayamba kubanga banene ate okuzibeeramu.\nOkugeza Jose Chameleone, Eddy Kenzo ne Bebe Coo n’abalala abazze basaba Bannayuganda okubeegattako mu kibiina kya ‘Save Ugandan Music’ okugoba myuziki omugwiira naddala ow’Abanigeria.\nKyokka mu kifo ky’okukola olutalo ku myuziki ono ate be batandise okwerwanyisa ekintu ate ekizza myuziki emabega.\nBEBE COOL AMPALANIRA MUKAZI\nlEddy Kenzo alowooza nti Bebe Cool obutamussa ku lukalala kiva ku mpalana ya mukyala we Rema Namakula okuva mu kibiina kye ekya Gagamel ate n’atuuka gyali n’akola bulungi nnyo ng’era w’osomera bino y’omu ku bakyala abasinga okukuba omuziki.\nWadde Kenzo yakuutira abayimbi okukolera awamu mu 2018 ng’ali mu kivvulu ky’okuyingiza abantu omwaka ku Sheraton Hotel nga December 31, 2017, olutalo yabadde tayagala lumuleke bweru n’agamba nti:\nOlowooza lwaki nkolagana n’abayimbi bonna okuggyako Bebe Cool! Musajja mukulu naye simanyi lwaki emyaka gye tagiwa kitiibwa.\nAte kati nsazeewo kumwesonyiwa kubanga nkizudde buli lwe mwogerako mwongera ttutumu ng’ate yaggwaamu dda. Yagasseeko nti nkimanyi Bebe Cool yafuna ‘akasajja’ ku mutima bwe naganza Rema naye nze ndowooza ekya laavu yange ne Rema talina kyayinza kukikolera okuggyako okunneesonyiwa n’akola ebimuzimba ne famire ye.\nBebe Cool amuddiza omuliro\nNze siyinza kukola lutalo na Kenzo omuyimbi omuto. Oyo ayomba lwa kuba yagwa n’obutamussa ku lukalala lw’abayimbi abakoze obulungi mu 2017.\nAte alina okukikkiriza nti ssaamussaako kubanga teyayimba bulungi ate bw’aba teyamatira n’ebyange bye nakola, akole olukalala olulwe. Kenzo mwana muto ku nze mu buli kimu.\nYansangawo era agenda kundekawo ng’abayimbi abalala. Myuziki wa Kenzo abadde wa mukisa bukisa naye ffe tutobye tuutwo Kenya, Congo, South Africa, Nigeria nga tulwana n’abayimbi baayo ne tusajjakula.\nMmaze emyaka egisoba mu 18 nga nnyimba sikyetaaga kwogerwako oba okukakasa omuntu yenna kubanga nasala dda ‘layini’ Kenzo gy’atannasala era sisuubira nti anaagisala.\nKenzo bw’aba muto, lwaki yerijjira ku nze omusajja omukulu n’atanoonya bato banne. Mwewuunya okudda ku nze ng’abayimbi nga Fik Fameica, YKee Benda bamuyitako. Jose Chameleone ayogedde Kirowoozebwa nti Chameleone y’apika abayimbi abalumba Bebe Cool ku lukalala lwe yakola kuba naye taliiko.\nKyokka bwe yabuuziddwa ku lutalo luno yagambye: ‘‘Tekiwoomera matama abiri. Bebe Cool waddembe okukola olukalala lw’abayimbi be.\nNze nga Chameleone sikyalina be nkakasa ku myaka 18 gye mmaze nga nnyimba. Abakyanoonya okukakasa abantu be bayinza okudda mu by’okukaayana olw’olukalala’’.\nKu ky’okukoppa Bebe Cool, naye ne yekubya ekifaananyi ng’aleze Gravity Omutujju, Chameleone agamba nti, okusanyusa omuntu tekitegeeza kuyimba oba kulinnya ku siteegi kwokka naye okukola n’ebirala ebisanyusa abawagizi bo.\nYagasseeko nti takyayinza kudda mu ntalo kubanga byaggwaako ne yeewera okuddamu okukaabya bayimbi banne mu myuziki omwaka guno era ali mu ffumbiro afumba.\nKenzo ne Rema\nABAYIMBI ABALALA ABAYINGIDDE MU LUTALO\nA- Pass alumbye Latinum Kati oyo muyita ‘Collateral damage’ kwe kugamba nabadde nkakasa Geosteady obutamanya ky’aliko ate laba Latinum bwe yeereeta mu ggaapu era oyo mubala ng’omugenzi eyabadde talina kufiira mu lutalo lutamukwatako.\nYategeezezza nti ekizibu kyava ku A - Pass kumulengezza nti talina by’ayimba. Agamba nti, ekizibu kya A Pass ayombera butamussa ku lukalala lwa Bebe kyokka ate n’ayingizaamu naye ataaliko ku baagikola.\nNze ndowooza tetukwatagana na Geosteady era kati njagala omuntu gwe nnyinza okuyimba naye ng’alinamu ku nnyimba eziwera ate nga nnungi nga Eddy Kenzo. Wano abawagizi ba A-Pass we baakubidde obugologoosi nga bulaga emitwe gya Barbie J ne Geosteady nga bagitadde ku mibiri gy’abaana abato babasibye nnappi.\nEkirala ekyamutabudde be bantu obwedda abamulengezza nga bagamba nti ssinga si malala ye yandibadde mu kifo kya Geosteady eyabadde ku lisiti.\nA-Pass naye lisiti ya Bebe Cool yamutabudde n’ayomba n’okulumba bayimbi banne omwabadde ne Bebe Cool.\nYamugambye nti ekisooka tamanyi Lungereza era mutiitiizi nnyo kyova olaba nga n’olukalala lw’abayimbi lwe yakola teyanteekako. Kati njagala nnyimbe omwaka guno ategeere nti nsobola era ajja kunteekako ku kifuba.\nEra wano we yatandikidde n’okulumba Geosteady ng’agamba nti talina makulu bw’aba ayagala ‘‘battle’’ bategeke ekivvulu amulageko kubanga si kiraasi ye anoonye banne ba Barbie J. Ono gwayogerako yakoma ku luyimba lwa ‘Sumbuusa’ n’azikira.\nBino byanyiizizza Barbie J n’alumba A-Pass ng’agamba nti ebintu byonna by’akola biraga omuntu eyaggwaamu ng’anoonya gwe yeerippako okudda engulu. Geosteady ayanukudde A Pass Nga A - Pass amaze okussa obufaananyi bwa Barbie Jay ne Geosteady ng’abukoze mu katuuni, Geosteady yassa akafaananyi ya katuuni ya A Pass ng’alinga akazimu.\nAgamba nti abawagizi ba A Pass bali ku ‘soso midiya’ ekitegeeza nti ne bw’abeera ayagala kukola ‘battle’ ne A Pass tekisoboka kubanga tebasobola kujja mu kivvulu n’ennyimba talina.\nWeasel alumbye Bebe Cool\nOyo Bebe Cool n’ennyimba z’ayimba zandibadde z’abaana bato nga Fik Famaica n’amulangira agende yeegatte ku mukyala we bakole keeki.\nKiki ekiri emabega w’entalo zino?\nGeosteady: Owooma, Tokendeeza.\nGravity Omutujju: Cricket oval\nSpice Diana : Bukete, Anti kale\nVoltage music: Over dose, Cheza Mama l David lutalo: Kwasa, Wooloolo\nIrene Ntale: Kyolowooza, Stamina ne Daddy. l Roden y Kabako: Satani, Tonkema\nKenzo aludde nga tayogerwako omwaka oguwedde. Asinze kuyimbira bweru wa ggwanga nga kati kati omukisa agulina mu kuyomba.\nChameleone alina Champion.\nA Pass alina olutambi, Yayo era buli lw’avuma omuyimbi yenna, amaliriza ayogera Yayo.\nBuli muyimbi ali mu lutalo luno, alina ennyimba ze z’ayagala okutambuza ng’ayita mu ntalo.\nGeosteady alina Wakikyenga era buli lw’avuma A Pass, asembyayo luyimba lwe.\nGravity Omutujju alina Embuzi zikutudde.\nWeasel: Good Lyfe yakka okuggyako ng’entalo ze ziyinza okubazza engulu ssinga balina akapya ke baleese.\nBarbie Jay: Ono yayimba lumu olwa Sumbusa ne lumutunda era yabalangidde obutaba na nnyimba ng’olulwe olutava ku\nYkee Benda: Superman, Eva, Malaika.\nFik fameica: Kutama ne Byenyenya.\nSheebah: Rambo, Muwe.\nVinka: Over dose, Malaika\nEddy yawe & Carol nantongo: Tukiggale l Moureen Nantume: Ndi muzadde, Malidadi\nB2C: Nyongera, Gutamiiza, Akapande.\nLydia Jazmine: Nkubanja, Chery, Drum\nBebe Cool: Katono, Mboozi z’amalwa, Nananana, 18 & Over.


Bukedde Online - Loole esse 6 mu Kalittunsi e Katwe\nLoole esse 6 mu Kalittunsi e Katwe\nSebaggala yeezoobye ne poliisi nga bamugob...\nAkabenje kano kaaguddewo ggulo kuÂ luguudo lwa Kalitunsi oluva ku Lubiri lwa Kabaka okugattae KatweÂ ku ssaawa ya Kwini. Lukululana eno UAM 657L yatandikidde ku ssundiro lyâ€™amafuta erya Total okugaana okusiba.\nMmotoka ya IpsumÂ UAJ 509Q eyagibadde mu maaso gye yatandikiddek\nMmotoka ya IpsumÂ UAJ 509Q eyagibadde mu maaso gye yatandikiddeko okutomera nayo nâ€™etomeraÂ eyagibadde mu maaso nayo Ipsum namba UAF 647R. Lukululana yagenze bwâ€™enyiga emmotoka ate nga zo bweÂ zinyiga pikipiki za bodaboda ezaabadde ku siteegi mu masanganzira awali ekkubo erigenda mu Kisenyi.\nMmotoka entono yazigoyezza nâ€™eziggya ku luguudo ne zigwa mu luwonko lwâ€™oluggya lwâ€™omuzikiti oguliraanyeewo.\nDereeva wa mmotoka gye yatandikiddeko okunyigay afiiriddewo era poliisi omulambo gwe ye yagutemye mu mmotoka nga yonna emugoyezza. Ku bafudde kubaddeko abasajja bataano nâ€™omukazi omu.\nFred Muhanuzi nnannyini mmotoka ya Ipsum nnamba UAF 647R eyasimattuse akabenje era ngâ€™ayogera akankana , ategeezezza nti nti ye tategedde na lukululana gye yavudde.\nâ€œMmotoka zibadde bulungi mu lunyiriri era mpulidde kibwatuka nga mmotoka zitomera eyange era Katonda yâ€™amponyezza nâ€™omwana wange gwe mbadde nva okukima ku ssomero tuleera nâ€™ensamula ebbali,â€ Muhanuzi bwe yagambye.\nOmuduumizi wa poliisi eya Kampalamukadde, Siraje Bakaleke yagambye nti abafudde basogonyose nnyo nga tebannaba kumanyika mannya.\nOmu ku bakolera mu kifo ekyo, Henry Mukasa agamba nti omuku baafuddeÂ abadde ayitibwa Kennedy ate omukyala abadde musaabaze ngâ€™alamuza piki-piki emutwaleko e Makindye.\nEkifo kino kirimu ebinnya ebinene bingi.Â\nKirya agenze mu Big Brother\nNze omusajja simubuuza gy'ava\nBakutte omujaasi abadde akyusa obujulizi ku bya Kaweesi


Bukedde Online - Nswadde, laba omusajja bw’ansitudde ng’akaana!\nNswadde, laba omusajja bw’ansitudde ng’akaana!\nMad Tiger bamukoledde akabaga n’ajerega abatayogera...\nOno enjiri agibuulira n’omwana ku mugongo...\nOmujaasi ng’asitudde omusajja ng’akaana akato.\nOMUSAJJA eyeesaze omujoozi gwa NRM nga kuliko n’ekifaananyi kya Pulezidenti nga yeesulidde n’essanja mu bulago agudde ku kyokya.\nAbadde akola effujjo ng’agamba nti ku ngeri gy’ayambaddemu tewali ayinza kumukwatako kubanga ne muzeeyi Museveni amumanyi. Era olwalengedde mmotoka za Pulezidenti nga zijja n’awaga nga bw’ava ku ludda lw’oluguudo n’adda ku lulala.\nAbajaasi abaabadde mu leeya olwamulengedde ne bamukwata ne bamuwujja empi n’agwa wansi oluvannyuma ne bamusitula mu bbanga ne bamukasukka ku mabbali g’oluugudo. Nga yenna atidde nga n’omusulo gumyitamu, yeekangabirizza n’agamba abajaasi nti, ‘mwenna abantulugunyizza mbalabye naye mujja kufeesa.\nηηenda kubaloopa ewa Muzeeyi. Mukuba mutya omuwagizi we?’ Katemba ono yabadde Busega. Embeera eno yaleeseewo akalippagano mmotoka ne zeesiba.\nBrenda nvaako nze nfiira ku bakazi beeru - Chris Evans


Bukedde Online - Poliisi ekutte maneja w'abayimbi ku by'omwana eyasaliddwaako omutwe mu bya Illuminati\nMutuulakungo alaze bwe yatendeka Yiga okusawula\nBalumbye Mayinja okuyingiza Bobi mu luyimba lwa Museveni\nKkooti ekkirizza Sejusa okuwummula amagye n'eragira Gavt.\nMANEJA w’abayimbi, Jeff Kiwanuka akwatiddwa poliisi okuyamba mu kunoonyereza ku by’omutwe gw’omwana gwe baasanze n’omuvubuka mu kisawo.\nOmwana eyattiddwa. Jeff Kiwanuka eyakwatiddwa.\nHerbert Were, 21, ow’e Lumino, Busia baamusanze n’omutwe gwa muto we Joel Ogema era n’annyonnyola nti yabadde agutwalira abasajja abaagumutumye asobole okufuna obugagga mu kabinja ka Illuminati.\nObumu ku bubaka Were bwe yalaze poliisi bwamuweerezeddwa ku ssimu omuntu eyeeyise Maneja w’abayimbi, Jeff era nga bulagirira Were ebbaala ya Dejavu e Kabalagala w’aba asanga abaamutumye omutwe.\nOmwogezi wa poliisi mu Kampala n’emiriraano, Patrick Onyango yagambye nti baakutte Jeff ayambeko mu kunoonyereza ku bubaka obuzze buweerezebwa wakati w’abeeyita aba Illuminati nga bakozesa erinnya Jeff ne Were.\nOkukwata Jeff kwaddiridde ekiragiro ekyaweereddwa Dayirekita wa Crime Intelligence Ndahura Atwooki era n’ayitibwa ku kitebe ekinoonyereza ku misango egy’amaanyi ekya SIU e Kireka era we yasuze. Baamukutte ku Lwakuna.\nWere yannyonnyodde poliisi nti abeeyita aba Illuminati baasooka kumusaba 40,000/- ez’okwewandiisa n’azibaweereza ku Mobile Money; ne bamusaba 30,000/- nazo n’aziwa era ekyaddako kumusaba mutwe gwa muganda we gw’asinga okwagala, kwe kukwata Joel abadde asoma P.2 mu Lumiino P/S n’amusalako omutwe ekiwuduwudu n’akisuula mu mugga Namasere mu Busia.\nOmutwe yagutadde mu kisawo n’ajja nagwo e Kampala kyokka ne bamukwatira e Kajjansi ku Lwokusatu ng’eyo gye yabadde asuze oluvannyuma agende ku Dejavu.\nWere (ku mpingu) ng’atutte poliisi we yasudde ekiwuduwudu.\nPoliisi ekyagenda mu maasio n’okunoonyereza ku nnamba z’essimu abasajja abeeyita aba Illuminati ze babadde baweereza Were era ezimu ku zino kwe yaweerezza ne ssente (Mobile Money) ez’okwewandiisa mu kibiina kino.\nEbbaala ya Jeff we waafiira ne AK47\nEmu ku nnamba zino y’eyo eyakozeseddwa okusindika obubaka obutegeeza Were nti abasisinkane ku bbaala ya Maneja Jeff Kiwanuka eya Dejavu e Kabalagala.\nEbbaala eno ya Jeff Kiwanuka era we waafiira omuyimbi AK47 (Emmanuel Mayanja) bwe yagwa mu kinaabiro n’akuba omutwe ku ttaka n’afiirawo.\nEnnamba endala poliisi z’eyagala okukozesa mu kuyambako okunoonyereza z’ezo Were ze yasembyeyo okukubako era nga yazikubyeko enfunda eziwera.\nYatuuse n’okukozesa essimu ya mukwano gwe Isaac Ocheing (eyamusuzizza e Kajjansi) okukuba ku nnamba zino, ng’essimu ya Were eweddeko Airtime.\nKu nnamba zino kuliko 0785860338 eyawandiisibwa mu mannya ga Rose Nassali ne 0776068874 eyawandiisibwa mu mannya ga Moses Bbarasa.\nPoliisi erowooza nti bannyini masimu gano bayinza okuyambako mu kunoonya abeeyita aba Illuminati.\nPoliisi ennyonnyodde ekyaviiriddeko Besigye okukwatibwa\nBategese okusabira eyafiira mu nnyonnyi\nNnakyala abadde aguza baddereeva enjaga Poliisi emukutte\nOmulimu gw'okuddaabiriza omugga Nakalele guli mu ggiya\nSsabalabirizi Stanley Ntagali akkirizza okwewozaako ku by'obulabirizi west Ankole\nMutuulakungo alaze bwe yate...\nOMUSAMIZE Mutuulakungo eyatendeka Augustine Yiga Abizzaayo okutetenkanya ekibuga alaze engeri gye yamubangulamu...\nBalumbye Mayinja okuyingiza...\nAbantu abenjawulo balumbye Ronald Mayinja okuyimba ng’awaana Museveni kyokka n’ayingizaamu Bobi Wine mu ngeri gye...


Bukedde Online - Abemmundu basse Yinginiya e Kawempe\nAbemmundu basse Yinginiya e Kawempe\nEyatemye mukazi we n'omwana yesse\nPoliisi ekutte abazadde ababadde bafumbiza...\nAbatemu abaalumbye Kamulegeya tebalina kintu kyonna kye baatutte wabula ennyumba yonna baagitaganjudde nga balinga abaliko kye baabadde banoonya.\nBya MARGARET ZIRIBAGGWA NE JOSEPH MUTEBI\nABABBI abemmundu bataamye ne bakuba omusirikale wa poliisi amasasi agaamulumizza ennyo oluvannyuma ne bamusikako emmundu ne badduka mu kibuga emisana ttuku.\nOmusirikale wa poliisi eyakubiddwa amasasi ye Tonny Omara ng’akolera ku CPS ng’asula mu nkambi ya poliisi e Kawempe.\nMu kiro kye kimu abatemu mwe baalumbidde Amos Kamulegeya 38, omukubi wa pulaani ng’abeera Kawempe–Kirokole ne bamukuba amasasi abiri mu lubuto agaamusse nga yaakatuusibwa mu ddwaaliro e Mulago.\nWiiki ewedde ababbi baamenya ennyumba ya Kamulegeya ne bakuuliita ne kompyuta ye gy’atambula nayo nga newankubadde mu nnyumba mwabaddemu ebintu ebirala tebaabikutteko.\nAkulira poliisi ya CPS, James Ruhweza agamba nti abaserikale ba poliisi babiri abaabadde bakuuma ku luguudo lwa Dewinton mu Kampala wakati, baatuukiriddwa abasajja babiri abaabadde batambulira ku bodaboda wakati wa ssaawa 11.00 ne 12.00 ez’oku makya ne babasaba okugenda nabo kubanga waliwo abamenyi b’amateeka be baabadde beekengedde ku luguudo lwa Wampeewo.\nOmugenzi Amos Kamulegeya\nOlw’okuba waabadde walako abaserikale ba poliisi baasazeewo okulinnya bodaboda okubatwalayo.\nBaabadde baakatuuka ku Wampeewo Avenue okumpi ne wooteeri Africana omu ku basirikale ne yeekengera abasajja bano era n’alagira abavuzi ba bodaboda bombi okuyimirira.\nBodaboda olwabadde okusiba omubbi eyabadde atudde embabega ku bodaboda yayanguye okuggyayo pisito gye yabadde akwese mu kikabuuti n’akuba omuserikale wa poliisi amasasi ku mutwe n’oluvannyuma n’amuggyako emmundu ye.\nEmmundu eno gye yakozesezza okukuba omusirikale omulala amasasi kyokka ye teyalumiziddwa nnyo kubanga yadduse n’agwa mu mwala.\nAbabbi baavuze bodaboda ne bakwata olw’e Luzira ng’abantu baagezezzaako okubalondoola kyokka ne balemererwa kubanga abasinga baabadde batidde.\nRuhweza yagambye nti poliisi eyigga ababbi bano kyokka ng’omuserikale wa poliisi mu kiseera kino ajjanjabibwa mu ddwaaliro e Mulago.\nEggulo baamututte mu ssweeta okumuggyamu amasasi mu mutwe kyokka ng’embeera ye yabadde tennaba kulongooka.\nOmara amasasi gaamukutte ku mutwe ne gatwaliramu oluba era nga we yatuusiriddwa mu ddwaliro e Mulago ng’olulimi lusowoseeyo abasawo ne bamwanguyira okumussa ku kyuma ekimuyambako okussa era ne bamutwalirawo mu sweta okumulongoosa.\nAbazze bakubwa amasasi:\nAugust 11 2013 Godfrey Bakasengula ow’e Nateete baamukubye amasasi agaamuttidde mu dduuka lye ku bitaala.\nAugust 11 2013 abazigu basse Godfrey Lutaaya omusuubuzi e Villa Maria mu Kalungu baamukubye amasasi ne bamutta.\nJune 14 2013 Abazigu baakubye Abdul Bampigga eyabadde atunda amafuta ku ssundiro lya Dawson mu Nyendo e Masaka n’omukuumi Abdullah Anguzu ne banyaga ssente.\nMay 11, 2013: omusuubuzi Muslim Kitanda yakubwa amasasi ku ggeeti y’amakaage e Nansana mu Zooni 8 ne banyaga obukadde obukunukkiriza mu 40 ze yali akung’aanyizza mu matabi ge aga Mobile Money okuli n’erya Yesu Amala.\nApril 16, 2013: Omusuubuzi Meddie Tamale ow’essomero lya City Junior ku Kaleerwe eyali owa MTN e Mukono baamukuba amasasi ng’atuuka ku ggeeti y’amaka ga nnyina Zam Zawedde mu Ntinda zooni e Sseeta n’afa.\nMarch 25, 2013: Omusuubuzi Haji Mohammad Mpindi eyalina amaka e Makerere yakubwa amasasi n’aba famire ye 3 ne battibwa bwe baabazingiza ku ffaamu e Rugaaga mu Isingiro.\nMarch 23, 2013: Ababbi baakuba omusuubuzi w’e Kamwokya Brave Aineamani amasasi mu dduuka mwe yali abalira ssente ne banyaga obukadde obukunukkiriza 20.\nMarch 16, 2013:Amon Mwebaze ow’e Kisaasi ku dduuka lya Mobile Money baamusse ne banyaga ensimbi ate omukozi we Gloria Kekimuli n’asimattuka n’ebisago by’amasasi mu kugulu.\nMarch 10, 2013: Omuzungu nannyini 4Turkeys Entebbe Derek Coggon yakubwa amasasi agaamutta nga yaakeevuga okwetuusa ku ddwaaliro lya St. Mary’s Hospital Entebbe.\nAugust 24, 2012: Hajji Hussein Jjunju 38, omusuubuzi e Ssembabule yakubibwa amasasi mu kifuba ne ku mutwe n’aweebwa ekitanda e Mulago.\nAugust 18, 2012: Muhammad Maganda akolera e Bugiri yakubibwa essasi mu mumiro n’aweebwa ekitanda e Mulago mu bulumbaganyi mwe battira Imam Yunusu Abubaker Madangu.\nAugust 6, 2012: Omusuubuzi Margaret Nakiguli alina amaduuka g’amasimu ewa Kisekka, Mpereerwe n’e Kyebando yakubiddwa amasasi ng’atuuse ku ggeeti y’amakaage e Luteete ku lw’e Gayaaza.\nJuly 13, 2012: Omusuubuzi w’ewa Kisekka Matia Ssali yakubwa amasasi bwe yali ataasa omuntu abazigu gwe baali babbira e Kawempe era n’afa nga yaakatuusibwa mu ddwaaliro e Mulago.\nJuly 10, 2012: Omusuubuzi Henry Kayiira yakubibwa amasasi ng’ava mu mmotoka ye nga yaakatuuka mu makaage e Kiboga mu Kabakanjagala Zooni.\nJuly 3, 2012: Omusuubuzi William Lubega Musisi eyakazibwako erya Kitengo era nnyini dduuka lya Kamulu Traders e Kyebando ku lw’e Gayaaza yakubibwa amasasi ng’adda ewuwe.\nJuly 2, 2012: Ab’emmundu baalumba edduuka lya Mobile Money e Bweyogerere ku makya ne bakuba amasasi n’okunyaga ensimbi 400,000/=\nJune 22, 2012: Haji Kiweewa Kigejjogejjo owa Prime Shoppers Supermarket e Kyanja yakubwa amasasi ne bamuttirawo.\nJune 20, 2012: Omuwala Gimuminyin Annafrida yakubwa amasasi abazigu bwe bateega takisi e Ddundu Nakasajja.\nApril 21, 2012: Sheikh Abdul Karim Ssentamu yakubwa amasasi ku luguudo William, abaamutta baali batambulira ku bodaboda.\nAbemmundu basse amasasi: Yinginiya e Kawempe\nNnamasole Zzirimbuga afudde\nTetwetaaga butabanguko mu masomero -Kabaka\nBaggadde amaduuka e Kammengo\nISO eyingidde mu nkaayana z'ettaka okugobwa Bobi wine\nAb'e Buvuma bekalakaasizza lwa kubatundira mu ttaka


Bukedde Online - Katikkiro avumiridde ababba ebigezo\nKatikkiro avumiridde ababba ebigezo\nAbasituzi b'obuzito basiimiddwa NCS\nAbakungu ba Kabaka Kiyimba Freeman ne Emma...\nKATIKKIRO Charles Peter Mayiga avumiridde abasomesa abekobaana n'abazadde okubba ebigezo n'agamba nti bano babeera babangulira ggwanga abatuuze abagenda okulibba balimalewo kubanga buli omu ajja kukula ng'atwala obubbi ng'ekintu kya bulijjo.\nBino Mayiga yabyogeredde ku Kareen Nursery School e Kibutika-Ndejje mu munisipaali y'e Makindye Ssabagabo ku Lwokutaano January 25, 2019 nategeza nti kino kisanye okukyuka abayizi babeere nga bekolera ebigezo nga betengeredde.\n"Kibi nti abazadde mwegatta n'abasomesa okubbira abayizi ebigezo kati olwo olikolawo ki bwalijja nakubba kubanga gwe amuyigiriza omuzze gw'okubba okuviira ddala mu ssomero era nebaza ab'essomero lino okutendeka abayizi mu ngeri ey'omutindo," Mayiga bwatyo bweyalabudde abazadde ku muzze guno.\nOmubaka w'ekitundu kino mu Palamenti Emmanuel Ssempala Kigozi Ssajjalyabeene yeyasoose okulopera Katikkiro omuzze gw'abazadde gw'okugendanga ku masomero nebatokota abasomesa babeereko kyebakola,abayizi baabwe balyoke bayite bulungi ebigezo.\nKatikkiro Mayiga yasabye amasomero okubeera abakakkali ku basomesa abakabasanya abaana abato nategeza nti bano bwebazuulibwa basanye baweebwe ekibonerezo ekisembayo kubanga kuno kubeera kutta biseera by'abaana bano eby'omumaaso.\nKu lwe Margaret Kemigisha,nga y'akulira ekifo kino yategezezza nti afuba okulaba ng'atendeka abayizi ab'obuvunanyizibwa era nategeza nti mu mwaka gwaabwe ogwasoose,batuuzizza abayizi 16,bonna nebayitira mu ddaala erisooka nga bafunye obubonero obuli wakati w'obubonero 6-12.\n" ndi musomesa omutendeke eyabuyingira nga njagala kyova olaba nti olw'obugumikkiriza buno tufunye ebirungi bingi kubanga okusomesa, tetwayingiramu kuyingire olw'okuba tulemeddwa ensi," Kemigisha.\nOmukolo gwetabiddwako Kaggo Patrick Mugumbule, Tofiri Kivumbi Malokwezza ng'ono Kaggo eyawummula,Ow'eggombolola Kaija nga Katikkiro yagguddewo ekizimbe ky'essomero lino, naasimba n'omuti.\nMetropolitan Lwanga avumiridde ettemu\nAbabbi bayingiridde owa salon ne bamutemaatema ku Salaama Road\nLutaaya ne Mukyala we baasimattuse okuttibwa ababbi abaabambudde-Singa tubadde babi twandirese omusaayi guyiika-Babbi


Bukedde Online - Sebaggala: Omusajja w'abakyala n'abaana\nABAKYALA n’abaana ba Hajji Sebaggala bamuwaako obujulizi ng’abadde n’okwagala okwenjawulo. Abadde akisa ebyama bya ffamire ye okugeza, omuwendo gw’abakyala be n’abaana ng’agamba nti “ffe Abasiraamu tetwawulayawula mu bakyala kubanga bonna amateeka gatulagira kubayisa kyenkanyi.\nSebaggala ng’azina ne mukyala we Mosh (ono yafa).\nAbaana nnina bangi kyokka wano mu Buganda omusajja tabalirwa baana." "Okuva mu ssomero nga tukwana abawala. Nze nga banjagala nnyo olw'okuba simaati.\nBwe nkuze ne bantuuma erinnya sooda w'abakyala. Nnina mikwano gyange bangi abakyala, kyokka era nnina n'emikwano mingi abasajja", bwe yategeeza gye buvuddeko.\nALAZE ABAANA B'ALINA\nSheima Balungi, agambibwa okuba mukyala wa Seya taliimu mu kiraamo.\nYafudde alaze omuwendo gw'abaana be 18 kyokka bw'ebaayo abatali mu kiraamo, ffamire ejja kubeetegereza. Kitaawe omugenzi Shaban Ssebaggala yazaala abaana 27.\nSebaggala bwe yeesimbawo ku Bwapulezidenti mu 2001, yabuuzibwa ani gw'atwala nga mukazi we omutongole n'addamu nti alina abakazi basatu okuli Gera Mosha ne Naava Nabagasera.\nGera yafumbirwa Sebaggala mu 1979 n'afa mu July 2017.\nNaava yali Sipiika wa KCC (kati KCCA) era Sebaggala yagenda naye mu Amerika gye baamukwatira mu1998 ne bamuggulako emisango gy'okucupula.\nOMUKYALA OWOOKUSATU TEYAMWOGERA\nMu kiraamo kye yataddemu abaana 18, okuli abakyali abato abasoma pulayimale n'abali ebweru. Yalaze nti talina nnamwandu gw'alese mu maka wadde gw'alinako obuvunaanyizibwa oba gwe yagattibwa naye kubanga be yawoowa yabalaga oba baava mu nsi.\nEbyobugagga bye omuli amayumba, ettaka ne bizinensi ezenjawulo yabiteeka mu kkampuni nga buli mwana alinamu omugabo era tewali ateekwa kuba na bwannannyini bwankomeredde ku by'obugagga bwe.\nMuganda we Farouk Ntege Ssebaggala yamulonze okuba omukuza w'abaana n'akuutira abaana okumuwulira.\nAbamu ku baana ba Sebaggala n'aba baganda be lwe baali ku kabaga k'amazaalibwa ge ag'emyaka 70 ku Sheraton Hotel mu 2018.\nAbaana kuliko; Noor Ssebaggala, Yusuf Ssebaggala Bakuuba, Abdul Nasser Gamel Ssebaggala , Sofia Nabaggala, Cobra Ssebaggala , Shaban Ssebaggala , Harima Nantege, Mohamed Ntege Lubwama, Mariam Ssebaggala , Shamim Nabaggala Rehemah Nakimuli, Badru Ssebaggala , Isaac Kimuli, Nasim Nanteza, Adam Ssebaggala ne Shamusa Ssebaggala asembayo.\nNaava, mukyala we omulala.\nAvudde mu ddwaliro okuzaala asanze bba yettidde mu nnyumba\nKiki ekimalamu baze amaanyi?


PALAMENTI EKUNYIZZA ABATUDDE KU TTAKA LY’EGGAALI Y’OMUKKA, EBIWANDIIKO BYALYO TEBIRABIKAKO – CBS FM\nPALAMENTI EKUNYIZZA ABATUDDE KU TTAKA LY’EGGAALI Y’OMUKKA, EBIWANDIIKO BYALYO TEBIRABIKAKO\nOmubaka Rukaari (ali ku ddyo) nga yennyonyolako mu kakiiko ka COSASE\nAkakiiko ka palamenti akalondoolo ebitongole bya gavumenti aka COSASE akakulirwa Joel Ssenyonyi kagenda mu maaso n’okukunya abakungu ba gavumenti n’abantu ba bulijjo abagambibwa nti besenza ku ttaka ly’eggaali y’omukka, Janet Kobusingye owa Mystil hotel n’omubaka Mwesigwa Rukaari bebenyonyoddeko.\nJanet Kobusingye nannanyini woteeri ya Mystil e Nsambya ng’etudde ku ttaka ly’ekitongole ky’eggwanga ekyeggaali y’omukka yenyonyoddeko ku ngeri gyeyafunamu ettaka lino, naagamba nti baamuwa liwe okumuddizaawo olwettaka lye gavumenti lyeyamutwalako e Naggulu.\nAgambye nti talina yadde ennusu gyayasasula okufuna ettaka lino erye Nsambya\nJanet Kobusingye asinzidde mu kakiiko ka palament aka Cosase akakulemberwa Joel Ssenyonyi omubaka wa Nakawa West gyeyayitiddwa okwenyonyolako ku ngeri gyeyafunamu ettaka lino.\nKobusingye abuulidde ababaka nti yagula ettaka okuva ku bantu mu bitundu bye Naggulu, wabula akakiiko ka Kampala ekeby’ettaka nekasazaamu liizi y’ebyaapa byeyagulirako yiika z’ettaka 6 e Naguru, kwekubawawabira mu mbuga z’amateeka.\nEbyapa bino ebyettaka lye Naggulu Kobusingye agambye nti byaasazibwaamu gavument bweyali ayagala okuwaayo ettaka lino eri musiga nsimbi owa Opec, okuzimbako ekibuga ekyomulembe e Naguru.\nYusuf Nsibambi omubaka wa Mawokota south memba ku kakiiko kano bwatadde omukyala ono kunninga anyonyole engeri gyeyategeeramu nti ettaka lye Nsambya nti lyebamuliyiriddemu:\nAnyonyodde nti bweyakuba Kampala district land Board mu mbuga zamateeka,yalabira awo nga bamukubidde essimu okuva mu state house ne ministry ya gavument ez’ebitundu nti bamuwaddemu ettaka lye Nsambya nti kwaaba akolera emirimu gye ettaka lye Nagulu alireke.\nJanet Kobusingye agambye nti naye tamanyi ngeri akakiiko ka Uganda land commission gyekaamuwaamu ettaka lino erye Nsambya, nti era bennyinyi bebalina okunyonyola ye talina kyamanyi kusingaawo.\nAgambye nti n’ettaka lyebaamuwamu e Nsambya yasigala abanja yiika ze bbiri namba, nti kubanga teryenkana nettaka lye yiika 6 ezaamutwaalibwaako e Nagulu.\nCOSASE eragidde omubaka wa Mbarara city North Mwesigwa Rukaari\nokutwala receipt eziraga nti yagula ettaka eryali erya kampuni ye gali\ny’omuka eya uganda railway corporation mubitundu eby’eNsambya.\nEkitongole kya Uganda railways corperation kigamba nti ettaka lyakyo lyatwalibwa era neritundibwa, wabula ensimbi ezaavaamu obuwumbi 69 ekitongole kino tekizifunanga.\nAkakiiko kano era kalagidde omubaka wa Mbarara city North Mwesigwa Rukaari okutwala alisiiti eziraga nti yagula poloti ssatu ku ttaka ly’eggaali y’omukka e Nsambya era ye ategezezza nti yaligula mu mateeka.\nWabula Rukaari era ategeezezza akakiiko nti yetaaga akadde akawerako okunoonya alisiiti ezo, era kamuwadde wiiki emu abeere ng’azireese.


Bukedde Online - Kitamirike ne Uncle Dick owa UBC bafudde lumu\nKitamirike ne Uncle Dick owa UBC bafudde lumu\nOlutalo lwa Muhangi ne Drake Lubega lusitudde...\nAbakungubazi nga bakuba eriiso evvannyuma ku mulambo gwa Uncle Dick. Baabadde ku UBC.\nMunnakatemba Dickson Kitamirike abadde azannya nga Nadduli mu muzannyo gwa Ssuubi ogulagibwa ku Bukedde Ttivvi afudde waakayita ssaawa busaawa nga munnamawulire omugundiivu, Uncle Dick Mulima Ssempaka naye afudde.\nKitamirike afudde yaakafiirwa mutabani we, omuyimbi eyali amanyiddwa nga Denis Rackla eyafiira mu kabenje k’emmotoka gye yali yaakagula n’atomera ‘humps’ ne yeefuula era ye yekka eyafa abalala okwali ne nnyina baavaamu balamu. Baali ku lw’e Bugerere omwaka oguwedde.\nMunnakatemba munne Ashraf Simwogerere agamba nti, Kitamirike alwalidde wiiki bbiri wabula ng’akola mulwadde era nga buli lwe basisinkana okuzannya emizannyo ng’akaaba olubuto ekyava ku kugwa emmeeme.\nProssy Kitamirike nga y’abadde amujjanjaba, yategeezezza Bukedde nti kitaawe yafudde ssaawa 7:00 ez’emisana eggulo nga yafudde musujja gwa mulalama n’okulumwa omutwe era n’atwalibwa mu ddwaaliro lya KCCA eppya e Kiruddu gye yafiiridde.\nAziikibwa ku biggya bya bajjajja be, Musajjalumbwa e Namulonge ku lw’e Gayaza. Ebyafaayo n’ebimu ku by’akoze Simwogerere agamba nti yali mu P7 mu 1977 nga waliwo omuzannyo ku UTV gwe baayitanga Lwaki baavu nga guzannyibwa aba Kayaayu Film Players era nga Kitamirike mwali naye nga muto. Kayayu kyali kikulirwa Christopher Mukiibi.\nYazannya n’omuzannyo gwe Liz ng’azannya ng’omukubi wa ppulaani wabula nga baazikubira bamubba nga gwali gwa siteegi si gwa ttivvi. Mu 1989-1990, yakola ekibiina kye yatuuma Esparias ne kitambulako ebbanga ne kigaana n’addayo mu bwamakanika kubanga bye yasoma n’okutuusa kati abadde makanika.\nYazannyirako mu Diamond Ensemble eya Kato Lubwama mu mizannyo omuli Abamegganyi n’emorala era we yatutumukira. Abadde azannya mu muzannyo Ssuubi ogulagibwa ku Bukedde Ttivvi ng’azannya nga Nadduli era erinnya eryo lyamukalirako ddala era okusinziira ku Simwogerere nga naye muzannyi mu muzannyo ogwo, babadde baakaguzannya endaga 350.\nYazannya mu firimu ya Mukajanga ng’azannya ng’omujulizi Balikuddembe. Eyo yawandiikibwa Simwogerere. Abadde dayirekita wa Ssuubi n’omuzannyo omulala gwe bayita Muzzukulu wa Wakayima.\nAbadde mu kibiina kya Ashraf Simwogerere kye bayita Peal Afrique Pictures. Abadde atandiseewo akazannyo ka Ttivvi ke bayita Obusungu bwa Nadduli wabula afudde tebannamala bye balina kukwata.\nAbadde n’amaka e Massooli e Kasangati ku lw’e Gayaza okuliraana amaka ga munnabyabufuzi Kiiza Besigye. Omugenzi alina oluganda n’omuyimbi Sarah Zawedde olw’okuba nga bakitaabwe baaluganda.\nKitaawe wa Zawedde ye mukulu wa taata wa Kitamirike. Nadduli Kibaale, ye mukulu wa bakitaabwe. Zawedde agamba nti eyo ebadde nsisi nnene kubanga baakaziika mutabani we Denis era ng’okudda ku malaalo ge gamu kigenda kubayisa bubi.\nAgattako nti, abadde mukwano gwa Simwogerere wabula munnakatemba y’omu oyo naye yafiirwa omwana omwaka oguwedde ate kati afiiriddwa mukwano gwe!\nUncle Dick Mulima Ssempaka Ono ye yaweerezanga pulogulaamu ya ‘Music To Remember’ ku Radio Uganda afudde! Ssempaka yabadde mu ddiiro n’abamu ku baana be nga balaba ttivvi ku Lwokubiri, baagenze okulaba nga yeesika n’okulaajana obulumi ekyazzeeko puleesa kumukuba ne bamuddusa mu ddwaaliro lya St. Apollo Hospital e Namasuba ng’ataawa.\nOlwo zaabadde mu ssaawa 12:00 ez’olweggulo ku Lwokubiri n’afa ku ssaawa 9:00 ogw’ekiro. Maureen Namubiru omu ku bawala b’omugenzi eyasangiddwa mu maka g’omugenzi e Namasuba yategeezezza nga kitaawe bw’amaze emyaka egisoba mu mukaaga ng’atawaanyizibwa ekirwadde kya ssukaali kyokka ku mulundi guno, abasawo baabagambye nti ssukaali yalinyidde kkumu ne puleesa. Uncle Dick yakyaka mu myaka gy’e 90 ng’aweereza pulogulaamu ya Music To Remember ku Radio Uganda buli Ssande ku ssaawa 8:00 ez’olweggulo. Wasookawo Eseza Omuto ku ssaawa 7:00, olwo Music To Remember n’eddako oluvannyuma Venansio Ssennoga n'Ebibuuzo by’Abatuwuliriza ku ssaawa 9:00.\nAwo kwaddangako omuzannyo gwa Wycliffe Kiyingi ‘Muduuma kwe Kwaffe’ ku ssaawa 10:00. Ssande yonna ng’enyuma ku Radio kuba ne Tumutendereze ne Mukisa John Matembe kwe yabeererangako. Wafiiridde nga takyakolayo ku Star FM oluvannyuma lw’okuwummuzibwa n’asikizibwa Stephen Mugambe ku kifo kya maneja wa Star FM.\nAba UBC bamusiimye Ku ssaawa 6:00 ez’emisana omulambo gwa Uncle Dick gwatuusiddwa ku kitebe kya UBC bakozi banne n’ab’emikwano okumukubako eriiso evannyuma.\nWinstone Agaba David akulira ekitongole kya UBC asiimye emirimu omugenzi gy’akoledde ekitongole era amwogeddeko ng’abadde omukozi omulungi ate ow’empisa y’ensonga lwaki awangaalidde ku mulimu gwe emyaka egikunnukiriza mu 50. Agaba yeeyamye okuzimba ekifo awanaateekebwa ebifaananyi b’abakozi nga Uncle Dick abakoze obulungi emirimu gyabwe abakozi abalala abannajja we banaabalabirako.\nMu bakungubazi abalala mwe mubadde ne kamisona ku kakiiko akanoonyereza ku by’ettaka, Robert Ssebunya ayogedde ku mugenzi ng’abadde omuntu ow’enjawulo ng’akola emirimu gye. “Ssempaka atusadde era y’omu ku bannamawulire abatazzikawo.\nNkoze naye pulogulaamu nnyingi omuli ez’ebyobufuuzi, eby’enkulaakulaana era abadde kyakulabirako eri abo bakoze nabo nsuubira bamuyigiddeko bingi. Mukama yatuwa era yatuggyako......” Alhaji Abdul Nsereko (taata w’omubaka Nsereko) abadde akola n’omugenzi amwogeddeko ng’omuntu abadde akola obulungi emirimu gye era ng’akolaganika naye.\nAte eyali minisita, Sulaiman Madaada yagambye nti; Ssempaka yali mukkakkamu ate asooka okunoonyereza ku nsonga nga tannagyogera ku mpewo. Pulezidenti w’ekibiina ekigatta bannamawulire mu Uganda ekya Uganda Journalists Association, Haji Kazibwe Bashir Mbaziira ategeezezza nti bannamawulire bagenda kusubwa obumanyirivu bwa Uncle Dick kubanga abadde kyakulabirako mu nkola y’emirimu gy’amawulire naddala mu kuweereza ku leediyo.\nBamusabidde Olwavudde ku UBC, omulambo gwatwaliddwa ku kkanisa ya St. Apollo Church of Uganda e Namasuba mu Kikajjo awaabadde okusaba n’okujjukira emirimu gy’omugenzi. Aziikibwa leero (Lwakuna) e Luswa mu Ssingo ku Mubende Road ku ssaawa 10 ez’olweggulo.\nUncle Dick yazaalibwa mu 1946 n’asomera ku Nabagereka P/S oluvannyuma ne yeegatta ku Lubiri SS. Yeegatta ku UBC mu 1971 era abamu ku bantu be yakola nabo kuliko; Abdul Nsereko (taata w’omubaka Muhammad Nsereko), Drake Ssekeba, eyali minisita Sulaiman Madada era akoledde ku UBC emyaka egikunnukiriza mu 50. Abadde yatandika essomero lya pulayimale awaka era ng’akola nga dayirekita\nEby’okuziika Kitamirike biwanvuye


Beewaayo Kyeyagalire—Mu Oceania | Ogw’Okusoma\nBISOME MU Albanian Amharic Angolan Sign Language Armenian Australian Sign Language Aymara Azerbaijani Azerbaijani (Cyrillic) Batak (Toba) Bengali Bicol Bulgarian Catalan Cebuano Chichewa Chinese (Simplified) Chinese (Traditional) Chitonga (Malawi) Chitumbuka Chiyao Chuvash Croatian Czech Danish Dutch English Estonian Fijian Finnish French Georgian German Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Icelandic Iloko Indonesian Italian Japanese Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lithuanian Luganda Luo Luswayiri Luwalabu Macedonian Macua Malagasy Malay Malayalam Marathi Maya Mongolian Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sena Serbian Serbian (Roman) Shona Sinhala Slovak Slovenian Solomon Islands Pidgin Spanish Sranantongo Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Uzbek Vietnamese Waray-Waray Wolaita Zapotec (Isthmus)\nBurnett, Simone, Eston, ne Caleb\nBeewaayo Kyeyagalire—Mu Oceania\nRENEÉ, mwannyinaffe ali mu myaka 30, yakulira mu maka g’Abajulirwa ba Yakuwa mu Australia. Agamba nti: “Emirundi mingi twagendanga okuweereza mu bitundu awali obwetaavu bw’ababuulizi obusingako. Taata ne maama baafubanga okulaba nti tunyumirwa okuweereza mu ngeri eyo! Bwe nnazaala abaana bange ababiri, nnayagala nabo bafune ku ssanyu eriva mu kuweereza mu bitundu awali obwetaavu bw’ababuulizi obusingako.”\nOmwami wa Reneé ayitibwa Shane, anaatera okuweza emyaka 40, naye yalina ekiruubirirwa kye kimu. Agamba nti: “Oluvannyuma lw’okuzaala omwana waffe ow’okubiri, twasoma ekitundu mu Omunaala gw’Omukuumi ekyali kyogera ku maka agamu ag’Abajulirwa ba Yakuwa abaagenda mu bitundu by’omu Pacific okubuulira mu bizinga by’e Tonga. * Ekyo kyatukubiriza okuwandiikira ofiisi y’ettabi ey’omu Australia n’ey’omu New Zealand nga twagala okumanya wa awaali obwetaavu bw’ababuulizi obusingako. * Ebbaluwa yaffe baagiddamu ne batukkiriza okugenda okuweereza mu Tonga, ekifo kyennyini kye twali tusomyeko!”\nJacob, Reneé, Skye, ne Shane\nOluvannyuma lwa Shane, Reneé, n’abaana baabwe, Jacob ne Skye, okumala omwaka nga gumu nga bali mu Tonga, waabalukawo obwegugungo mu nsi eyo, ekyo ne kibaleetera okuddayo mu Australia, naye baasigala balina ekiruubirirwa eky’okugaziya ku buweereza bwabwe. Mu 2011, baagenda mu Norfolk, akazinga k’omu Pacific akeesudde mayiro nga 900 ebuvanjuba wa Australia. Waliwo ebirungi byonna ebyavaamu? Omwana waabwe Jacob, ow’emyaka 14, agamba nti: “Ng’oggyeeko okuba nti Yakuwa yatulabirira, era yatuyamba okunyumirwa okubuulira!”\nOKUWEEREREZA AWAMU NG’AMAKA\nOkufaananako Shane, Reneé, n’abaana baabwe, waliwo amaka g’Abajulirwa ba Yakuwa mangi abasazeewo okugenda okuweereza awali obwetaavu bw’ababuulizi obusingako. Kiki ekibakubiriza okuweereza mu ngeri eyo?\n“Abantu bangi mu kitundu ekyo baali baagala nnyo okuwulira amawulire amalungi. Twali twagala okutandika okuyiga nabo Bayibuli obutayosa.”—Burnett\nBurnett ne mukyala we Simone abali mu myaka 30 n’abaana baabwe, Eston ow’emyaka 12 ne Caleb ow’emyaka 9, baagenda mu Burketown, akabuga akeesudde akali mu Queensland, Australia. Burnett agamba nti: “Abajulirwa ba Yakuwa baalinga babuulira mu kitundu ekyo buli luvannyuma lw’emyaka esatu oba ena. Abantu bangi mu kitundu ekyo baali baagala nnyo okuwulira amawulire amalungi. Twali twagala okutandika okuyiga nabo Bayibuli obutayosa.”\nJim, Jack, Mark, ne Karen\nMark ne mukyala we Karen, abali mu myaka 50, awamu n’abaana baabwe abasatu Jessica, Jim, ne Jack, baaweereza mu bibiina ebiwerako okuliraana Sydney, Australia, nga tebannagenda mu Nhulunbuy, ekitundu eky’ebirombe ekisangibwa mu Northern Territory. Mark agamba nti: “Njagala nnyo abantu, era nnali njagala okugenda okuweereza mu kitundu awali obwetaavu obw’amaanyi mu kibiina ne mu mulimu gw’okubuulira.” Kyokka mu kusooka Karen yali atya okugenda. Karen agamba nti: “Oluvannyuma lwa Mark n’abalala okunzizzaamu amaanyi, nnakkiriza okugenda. Ndi musanyufu nnyo okuba nti nnasalawo okugenda!”\nBenjamin, Jade, Bria, ne Carolyn\nMu 2011, Benjamin ne mukyala we Carolyn awamu ne bawala baabwe ababiri, Jade ne Bria, baava mu Queensland, Australia, ne baddayo mu Timor-Leste, ensi eri ku kizinga Timor eky’omu Indonesia. Ben agamba nti: “Nze ne Carolyn twaweerezaako mu Timor-Leste nga bapayoniya ab’enjawulo. Twanyumirwa nnyo omulimu gw’okubuulira era ab’oluganda mu kitundu ekyo baali balungi nnyo. Kyatuluma nnyo okuvaayo era twali bamalirivu okuddayo. Bwe twazaala abaana, kyatuleetera okwongezaayo enteekateeka zaffe ez’okuddayo naye twasigala tuli bamalirivu okuddayo.” Carolyn agamba nti: “Twayagala abaana baffe bakole emikwano n’abaminsani, Ababeseri, ne bapayoniya ab’enjawulo, era twali twagala banyumirwe okuweereza Yakuwa.”\nYesu yagamba abagoberezi be nti: “Ani ku mmwe ayagala okuzimba omunaala atasooka kutuula wansi n’abalirira ebyetaagisa?” (Luk. 14:28) N’olwekyo, ab’omu maka bwe baba balowooza ku ky’okugenda mu kitundu ekirala, kibeetaagisa okusooka okubalirira ebizingirwamu. Biki bye bayinza okulowoozaako?\nEBY’OMWOYO: Ben agamba nti: “Twali twagala okuweereza abalala, so si okubafuukira omugugu. N’olwekyo, bwe twali tetunnagenda, twasooka kwenyweza mu by’omwoyo. Era twayongeramu amaanyi mu mulimu gw’okubuulira ne mu ngeri gye twali twenyigira mu mirimu gy’ekibiina.”\nJacob, eyayogeddwako waggulu, agamba nti: “Bwe twali tetunnagenda ku kizinga ky’e Norfolk, twasooka kusoma ebitundu mu Omunaala gw’Omukuumi ne Awake! ebikwata ku b’omu maka agatali gamu abaagenda okuweereza awali obwetaavu obusingako. Twakubaganya ebirowoozo ku bizibu ebitali bimu bye baayolekagana nabyo n’engeri Yakuwa gye yabayambamu.” Mwannyina, Skye, ow’emyaka 11 agamba nti: “Nnasaba nnyo Yakuwa oluusi nga ndi nzekka oba oluusi nga ndi wamu ne maama ne taata!”\nENNEEWULIRA: Reneé agamba nti: “Okuva bwe kiri nti twali tubeera kumpi n’ab’eŋŋanda zaffe ne mikwano gyaffe, tekyali kyangu kuva mu kitundu mwe twali tubeera. Naye mu kifo ky’okumalira ebirowoozo ku ekyo, nnalowooza nnyo ku ngeri okugenda okuweereza mu kitundu ekirala gye kyandiganyuddemu ab’omu maka gaffe.”\nEMPISA Z’OMU KITUNDU: Ab’omu maka bangi basooka kunoonyereza ebikwata ku bitundu gye baba baagala okugenda. Mark agamba nti: “Twasoma bingi ebikwata ku Nhulunbuy. Ab’oluganda mu Nhulunbuy baatuweerezanga empapula z’amawulire ez’omu kitundu ekyo, ne kituyamba okutegeera ebikwata ku bantu b’omu kitundu ekyo n’empisa zaabwe.”\nShane, eyagenda okuweereza ku kizinga ky’e Norfolk, agamba nti: “Essira nnalissa ku kukulaakulanya engeri ez’Ekikristaayo. Nnali nkimanyi nti singa mba mwesimbu, mukkakkamu, mwesigwa, era nga ndi mukozi nnyo, nnali nsobola okubeera mu kitundu kyonna.”\nOKWOLEKAGANA N’OKUSOOMOOZA OKUTALI KUMU\nAbo abasobodde okuweereza mu bitundu omuli obwetaavu obusingako bagamba nti kikulu nnyo okuba omwetegefu okutuukana n’embeera n’okuba n’endowooza ennuŋŋamu nga wazzeewo embeera enzibu ezibadde zitasuubirwa. Lowooza ku byokulabirako bino wammanga:\nReneé agamba nti: “Nnayiga okukola ebintu mu ngeri ez’enjawulo. Ng’ekyokulabirako, ennyanja bw’efuukuuka, emmeeri tezireeta bintu ku kizinga Norfolk, era ebintu biba bya bbula era nga bya buseere. Ekyo bwe kibaawo, bwe mba ntegeka emmere, nfuba okubeera omutetenkanya.” Omwami we, Shane, agamba nti: “Tufuba okukekkereza ssente zaffe kituyambe obutasaasaanya kusukka ku mbalirira yaffe eya wiiki.”\nOmwana waabwe, Jacob, ayogera ku kusoomooza okumu kwe yayolekagana nakwo. Agamba nti: “Ekibiina mwe twali kyalimu abantu musanvu bokka, nga bonna bakulu. Bwe kityo, saalina mikwano gya myaka gyange! Naye bwe nnabuulirangako n’abantu abakulu, ekiseera bwe kyagenda kiyitawo baafuuka mikwano gyange.”\nJim, kati alina emyaka 21, naye yayolekagana n’okusoomooza okufaananako ng’okwo. Agamba nti: “Okuva bwe kiri nti ekibiina ekisingayo okuba okumpi ne Nhulunbuy kyesudde mayiro ezisukka 450, tufuba okukozesa mu bujjuvu akakisa ke tufuna nga tugenze ku nkuŋŋaana ennene. Tutuuka bukyali tusobole okunyumyako n’ab’oluganda. Buli mwaka tuba twesunga nnyo okugenda ku nkuŋŋaana ennene!”\n“KIRUNGI OKUBA NTI TWAJJA OKUWEEREZA ENO!”\nBayibuli egamba nti: “Omukisa gwa Mukama gwe gugaggawaza.” (Nge. 10:22) Bakkiriza bannaffe okwetooloola ensi abaweerezzaako mu bitundu awali obwetaavu obusingako bakirabye nti ddala ebigambo ebyo bituufu.\nMark agamba nti: “Omukisa ogusingayo obunene gwe tufunye kwe kuba nti abaana baffe baganyuddwa nnyo. Abaana baffe abakulu bakakafu nti Yakuwa alabirira abo bonna abakulembeza Obwakabaka mu bulamu bwabwe. Ekyo kituleetedde essanyu eritagambika.”\nShane agamba nti: “Enkolagana yange ne mukyala wange n’abaana bange yeeyongedde okunywera. Bwe mpulira nga boogera ku ngeri Yakuwa gy’abayambyemu, kindeetera essanyu lingi.” Mutabani we Jacob agamba nti: “Nnyumiddwa nnyo okuweereza mu kitundu kino. Kirungi okuba nti twajja okuweereza eno!”\n^ lup. 3 Laba Watchtower eya Ddesemba 15, 2004, lup. 8-11.\n^ lup. 3 Mu 2012, ofiisi y’ettabi ey’omu Australia n’ey’omu New Zealand zaagattibwa wamu. Kati eri ofiisi emu eyitibwa Australasia.\nOKUTENDEKA ABALALA—Kikulu Nnyo\nBW’OBA ng’oli mugwira mu nsi gy’oweerezaamu, fuba okwagala abantu ab’omu kitundu n’obuwangwa bwabwe era fuba okutuukana n’embeera y’omu kitundu. Bw’onookola bw’otyo abantu abo bajja kukwagala era bajja kukuwa ekitiibwa. Abakadde abaweereza mu bitundu awali obwetaavu obusingako baganyula nnyo ekibiina bwe batendeka abalala. Abakadde abo bwe bayamba ab’oluganda okufuuka abakadde, ekibiina kyeyongera okuganyulwa mu buweereza bwabwe ne bwe baba nga bagenze mu kibiina ekirala. Bw’oba ng’oli mukadde aweereza mu kitundu awali obwetaavu obusingako, amagezi gano wammanga gasobola okukuyamba okutendeka abalala:\n“Wa ab’oluganda emirimu okusinziira ku busobozi bwabwe. Balage eky’okukola, era kirage nti obeesiga nti bajja kusobola okutuukiriza obuvunaanyizibwa bw’obakwasizza.”—Mark.\n“Obumu ku bulagirizi nnafubanga okubuvvuunula mu lulimi ab’oluganda lwe baali boogera. Ekyo kyayamba ab’oluganda okutegeera obulungi ebyo ebyali bibasuubirwamu.”—Benjamin.\n“Bw’onoonya ebirungi mu b’oluganda era n’ossa essira ku birungi ebiri mu kibiina kikuganyula awamu n’abalala.”—Burnett.\n“Weewale okulondoola buli kimu ab’oluganda kye bakola. Ab’oluganda bwe bakiraba nti buli kaseera obanoonyaamu nsobi, kibamalamu amaanyi. Ate era weewale okugeraageranya ekibiina ky’olimu ku kibiina kye wavaamu. Buli kiseera bw’okozesa ebigambo nga, ‘Mu kibiina gye nnava . . . ,’ tekisanyusa ba luganda mu kibiina ekipya ky’oba ozzeemu.”—Mark.\n“Weewale okuleetera ab’oluganda okulowooza nti ggwe otegeera nnyo ebintu okubasinga. Mu kifo ky’ekyo, bayambe okukiraba nti obulagirizi bw’obawa buva mu Kigambo kya Katonda era nti ogoberera obulagirizi obutuweebwa mu kibiina. Ekyo kiyamba mu kukuuma obumu bw’ekibiina era kiyamba buli omu okukiraba nti ffenna Yakuwa y’atutendeka.”—Shane.\nBeewaayo Kyeyagalire—Mu Madagascar


Bukedde Online - 'Nagwa okuva ku kkalina eyookuna nga ndi ku kyeyo ne nkutuka enkizi'\n'Nagwa okuva ku kkalina eyookuna nga ndi ku kyeyo ne nkutuka enkizi'\nNjagala kubeera jjajja wa Bannakampala - R...\nAkabenje kano akaamukutula omugongo yakafuna agezaako kutoloka ku bakama be abaali bamutulugunya kwekuwanuka ku kalian n’agwa wansi kate afe era bwe yatwalibwa mu ddwaaliro abasawo gye bakizuulira nti yali akutuse enkizi.\nNabbanja eyatulugunyizibwa mu Oman n’akutuka enkizi ng’ali mu bulumi mu ddwaaliro e Mulago.\nIrene Nabbanja yava mu Uganda okugenda mu Oman okupakasa ng’alina ekirooto ky’okukola ssente adde ku butaka abeere bulungi, kyokka kino tekyatuukirira kuba w’osomera bino yakutuka omugongo ali Mulago ku kitanda apooca.\nNabbanja, eyasangiddwa ku kitanda e Mulago agamba nti bwe yatuula S.4 ssente ezimwongerayo ne zibula, omuntu omu kwe kumukwata ku mukono n’amupangira okugenda mu Dubai okukola mu 2014, gye yafunira omulimu gwa bwayaaya.\nYali yaakagukolako ekiseera kitono, n’alumbibwa obulwadde bw’omutwe obwamuwaliriza okusaba bakama be n’adda mu Uganda okumujjanjaba.\nBwe yawona, yaddamu n’apanga ebirala n’agenda mu Oman era eno nayo ne bamufunira omulimu gwe gumu gwa bwayaaya.\nNagwo yagukolako ebbanga ttono obulwadde bw’omutwe ne bumuddamu bakama be kwe kumukwata ne bamuzza mu kkampuni eyali ebamuwadde.\nWano obuzibu bwe we bwatandikira kubanga ekifo we baamusuzanga kyali kibi nnyo nga liringa kkomera.\nOlunaku lumu yasalawo okutoloka ku bakama be adduke agende ku poliisi yeekubire enduulu alabe engeri gy’ayinza okudda mu Uganda.\nYeesiba essuuka n’ayita mu ddirisa n’atandika okukka mpola ng’akkira ku ssuuka gye yalanga ng’omuguwa.\nKyokka ebyembi yali yaakakkako kkalina ssatu, omuguwa ne gusumulukuka n’agwa wansi omugongo ne gufuna obuzibu.\nPoliisi yajja n’emuyoolayoola ne bategeeza bazadde be abaatandika okunoonya ssente okumuggyayo okumuzza mu Uganda.\nAb’oluganda lwa Nabbanja banenya Akram Kitandwe, gwe balumiriza nti ye yatwala muwala waabwe nti kyokka bwe yafuna obuzibu teyabayamba wadde nga baamukubiranga essimu eziwerako nga takyabafaako okutuusa lwe baalwana ne bakomyawo omwana waabwe mu Uganda ng’ali mu mbeera mbi.\nOmusawo mu waadi yab’emigongo e Mulago, Beatrice Nandege agamba nti Nabbanja akyali mu mbeera mbi era yeetaaga okulongoosebwa mu bwangu kubanga ekitundu kye ekya wansi kyasannyalala ng’omusulo gumuyitamu buyisi.\nYeetaaga okusibamu nnatti mu mugongo gusobole okutereera nga buli nnatti emu egula ddoola za Amerika 80 9eza Uganda ng’emitwalo 28) nga yeetaaga natti mukaaga, kyokka ensimbi zino ab’oluganda lwe tebazirina.\nMunnayuganda omulala, Hassan Mayanja naye yazze mu ofiisi za Bukedde n’attottola engeri gye yabonaabonamu ng’ali mu Saudi Arabia n’akoma ku mugo gw’entaana.\nMayanja agamba nti omusajja ayitibwa Sulaiman Katende yatuukirira kitaawe n’amumatiza nti alina omuntu e Saudi Arabia ayinza okumutwala n’amusomesa Oluwalabu nga bw’alunda n’endiga ze n’amusasula ssente.\nBaagenda mu wooteeri emu ne basangayo omusajja Omuwalabu ayitibwa Adallah Said ne boogeraganya ne bakkiriziganya okutwala Mayanja e Saudi Arabia amusomese.\nMayanja agamba nti bwe baatuuka e Saudi Arabia, omusajja eyamutwala yamala ekiseera kitono n’amwefuulira nga takyamusasula n’amutwala ne ku poliisi ng’amutaddeko omusango nti yatomera omwana we ow’awaka n’amutta.\nOluvannyuma Mayanja yatuukirira ekitebe kya Uganda mu Saudi Arabia, ekyamuyamba okumukolera ku nsonga ze n’asobola okudda mu Uganda.


Dr.Sam Kazibwe munnamawulire wa CBSFM awangudde engule ya munnamawulire asinze – CBS FM\nDr.Sam Kazibwe munnamawulire wa CBSFM awangudde engule ya munnamawulire asinze\nDr.Sam Kazibwe munnamawulire wa CBS\nMunnamawulire wa CBS era omukubiriza wa program Londoola ensonga ne program Kalabaalaba, Dr. Sam Kazibwe aweereddwa engule eya munnamawulire asinga okunoonyereza ku mirimu gyakola.\nProgram ya Londoola ensonga ebeera ku Cbs Fm 88.8 okuva monday okutuuka friday ku ssaawa bbiri okutuuka ku ssatu ez’ekiro (8-9pm).\nKalabaalaba ebeera ku Cbs emmanduso buli Sunday,okuva ku ssaawa nnya okutuuka ku ttaano ez’okumakya (10-11am).\nDr. Sam Kazibwe engule eno emuweereddwa abeekibiina ekigatta bannamawulire mu ggwanga ekya Uganda Journalists Association (UJA), ku mukolo ogubadde ku Hotel Africana bannamawulire nga bajaguza n’okwefumiitiriza ku lunaku lw’eddembe lyabwe.\nDr Sam Kazibwe oluvannyuma lw’okuwangula engule eno, agambye nti kisaanidde bannamawulire okwongera okujjumbira ebyokunoonyereza kwabwe, nookwongera okumanya ku kyebalina okukola nga bali ku mirimu nobuweereza bwabwe eri ensi.\nAbalala abaasimiddwa kuliko omukyala omulwanirizi weddembe lya bannamawulire abakyala mukibiina kya Uganda Media Women Association, (UMWA), Margat Ssentamu, era ngono agambye nti enteekateeka UJA gyetandiseeko yakuyambako bannamawulire okuddamu amaanyi nabakyala okwongera okujjumbira omulimu guno.\nSsenfuka David, omukugu mu byokutabula eddagala ly’ekinnansi erijanjaba endwadde nga sukaali ne kansa, naye yoomu ku banna Uganda abasiimiddwa olw’obuyiiya bwagasse ku ggwanga, era ono ategezezza Cbs nti bannamawulire basaanidde okwongera okunonya abantu abalinga ye okubooleka ensi.\nAbamu ku bantu abaweereddwa engule ezibasiima\nMunnamateeka Nalukoola Luyimbaazi, munnamawulire Paul Kakande, president w’ekibiina kya bannamawulire abakulisitaayo Zambaali Blasio Mukasa, Joshua Musaasizi Nsubuga president wa bannamawulire abaadiventi, munnamawulire wa Cbs asaka agebyobulamu Ddungu Davis Joel, kampuni ezenjawulo n’abalala bebamu ku bawereddwa engule ezibasiima olw’obuweereza bwabwe.\nMathias Rukundo president wa bannamawulire mu Uganda agambye nti eno yeemu ku nkola egendereddemu okuzaamu bannamawulire amaanyi wadde nga bakolera mu bugubi, n’okusiima abo abaasouka mu mulimu guno.\nOmulwanirizi w’eddembe ly’obuntu Dr Livingstone Ssewanyana, asinzidde ku mukolo guno naalabula government ku kyokutyoboola eddembe ly’amawulire n’obutakkiriza nsi kumanya byesanidde okumanya, nti bisaanye bikomezebwe.


Koseya 6 | Bayibuli ey'Oku Mukutu Gwaffe Ogwa Intaneeti | New World Translation\nBayitibwa okudda eri Yakuwa (1-3)\nOkwagala okutajjulukuka abantu kwe balina kwa kaseera buseera (4-6)\nOkwagala okutajjulukuka kusinga ssaddaaka (6)\nEbikolwa by’abantu ebibi (7-11)\n6 “Mujje tudde eri Yakuwa,Kubanga y’atuyuzaayuzizza+ naye ajja kutuwonya. Yatukuba naye ajja kusiba ebiwundu byaffe. 2 Ajja kutulamya oluvannyuma lw’ennaku bbiri. Ku lunaku olw’okusatu ajja kutuyimusa,Era tujja kubeera balamu mu maaso ge. 3 Tujja kumanya, tujja kufuba okumanya Yakuwa. Ng’obudde bwe butalema kukya, naye tayinza butajja. Ajja kujja gye tuli ng’enkuba etonnya,Ng’enkuba eya ttoggo ennyikiza ettaka.” 4 “Nnaakukolera ki ggwe Efulayimu? Nnaakukolera ki ggwe Yuda? Okwagala kwammwe okutajjulukuka kulinga ebire eby’oku makya,Era kulinga omusulo ogukala amangu. 5 Eyo ye nsonga lwaki nja kubatema nga nkozesa bannabbi;+Nja kubatta nga nkozesa ebigambo by’akamwa kange.+ Emisango egibasaliddwa gijja kweyoleka bulungi ng’ekitangaala.+ 6 Kubanga nsanyukira okwagala okutajjulukuka* so si ssaddaaka,Era nsanyukira okumanya okukwata ku Katonda mu kifo ky’ebiweebwayo ebyokebwa.+ 7 Kyokka bo ng’abantu obuntu bamenye endagaano.+ Bandidemu olukwe mu nsi yaabwe. 8 Gireyaadi kibuga kya bakozi ba bibi;+Kijjudde okuyiwa omusaayi.+ 9 Ebibinja bya bakabona biringa ebibinja by’abazigu abateeze omuntu. Batemulira abantu ku mabbali g’ekkubo erigenda e Sekemu,+Bye bakola biswaza. 10 Ndabye ekintu ekyesisiwaza mu nnyumba ya Isirayiri. Efulayimu akolera eyo obwamalaaya;+Isirayiri yeeyonoonye.+ 11 Ate ggwe Yuda oteereddwawo ekiseera eky’okukungulwa,Lwe ndikomyawo abantu bange okuva mu buwambe.”+\n^ Oba, “obusaasizi.”


Bukedde Online - Ebintu 10 by'oba okola okuwangaaza ffaamu\nAkatale; ke kafuga obulimi n'obulunzi\nABANTU ab’enjawulo bateeka ssente mu kulima oba okulunda naye olumu ne baviiramu awo, si lwakuba tebaagala kukola magoba wabula balemererwa ku bintu ebikulu ebirina okwesigamizibwako ffaamu.\nEnte ezisangibwa ku Bulamu Farm. Mu katono ye nnannyini ffaamu, Aloysius Lubega.\nMu musomo ogwabadde ku ffaamu ya Bulamu Mixed Farm Products e Gayaza-Nabutitti mu Wakiso, abakugu baabangudde abantu ku bintu eby’enjawulo bye balina okussaako omulaka okusobola okuwangaaza ffaamu n’okuzikolamu amagoba.\nPolof. Edmond Mazimenyera okuva ku yunivasite e Makerere yagambye; Kino kikulu kubanga kiyamba okuziyiza endwadde ebitundu nga 75 ku 100 ezijja ku ffaamu.\nObuyonjo bugenderako amateeka era ssinga olemwa okukikola omanya nti obuzibu bulabise.\nNg’oggyeeko abakozi ku ffaamu naye n’abagenyi abazze ku ffaamu balina okugoberera amateeka g’obuyonjo, bwe baba balina kusooka kunaaba bonna balina okukikola awatali kwawulwa mu kikula kyabwe oba ekitiibwa.\nAbantu balina okuba ne kaabuyonjo ennungia, sso si kugenda buli wamu ebyo bireeta endwadde mu bantu n’ebisolo.\nAbamu ku balunzi abeetabye mu musomo ogwabadde ku Bulamu Farm.\nEbisolo byogera, wadde olumu tulemwa okumanya olulimi lwabyo, ate tosobola kulumanya nga tobiwa budde.\nBw’oba olunda nkoko, mbizzi oba ente zirina engeri gye zikwanirizaamu ng’otuuse we zisula, ssinga mubaamu z’olaba ezitakikola omanya nti waliwo obuzibu era olina okubunoonya n’okubunogera eddagala.\nDr. Henry Maseruka akulira eby’endiisa ku ffaamu ya Bulamu; Si buli muntu nti amanyi engeri ekisolo gye kiryamu.\nTwala ekyokulabirako ky’embizzi, tezirina kulya bisenge na kufukula. Wabula ekikikola kaba kabonero akakulaga nti mu mmere gy’oziwa mulimu ekibulamu.\nEmmere yandibadde erimu ekirungo ekiwa amaanyi, ekizimba omubiri n’ebirungo ebigumya amagumba n’ebirala.\nFaayo okumanya ebintu by’ogula, ggwe agula mukene okakasa otya nti tebakuguza musenyu?\nLwaki ogula mukene oba emmere enkube nga togirabyeko kukakasa nti bye batadde mu kyuma bituukana n’omulembe?\nTogula nsolo nga tolina mmere:\nDr. Maseruka; Abamu bakola ensobi ne basooka baleeta ensolo oba enkoko ku ffaamu olwo ne batandika okunoonya emmere.\nNga tonnanoonya nsolo, sooka otegeke emmere emala olwo olyoke ofune ensolo kubanga emmere esobola okulinda ensolo naye ensolo terinda mmere.\nGgwe anaalunda ente sooka kusimba bisagazi olyoke oleete ente.\nEmpuliziganya ku ffaamu:\nAloysius Lubega, dayirekita wa Bulamu agamba: Empuliziganya olina okugizimba okuviira ddala mu bakozi bo okutuuka ku ggwe mukama waabwe.\nOlwo ebiri ku ffaamu obimanya kuba olumu oyinza obutabeerawo ekiseera kyonna, naye ate olina okumanya ebigenda mu maaso oba ggwe abakozi bo batya n’okukuba essimu nga ekibaawo banoonya ngeri gye bakutetenkanyaamu n’ebirala.\nAbakozi olina okubafuula mikwano gyo, nze ku Bulamu sibayita bakozi wabula mbayita bannange be nkola nabo.\nPolof Mazimenyera annyonnyola; Amazzi amayonjo kya buwaze ku ffaamu.\nAbamu bagenda ne balowooza ku balunda embizzi nti zirina kunywa mazzi gatali mayonjo, nedda.\nBwo’mala okumanya nti mayonjo tegalina kuvaawo ekiseera kyonna.\nEnsolo esobola okumala olunaku olumu oba ebbiri nga teridde naye ate teyinza kuzimala nga tenywedde mazzi obwo nno bwe bukulu bwago.\nBw’okola ffaamu nga bakubba ate tofuna. Ekikomera kisobola okukola, kkamera ku ffaamu, abalondoozi nga beesigwa, okugoberera embala y’ebitabo ennungi, waliwo ennaku zino abakozesa n’embwa byonna bisobola okuyambako okunyweza ebyokwerinda ku ffaamu.\nEnnyumba ku ffaamu:\nDr. Maseruka agamba; Ekimu ku bintu ebiyamba omulunzi okufunamu y’enzimba y’ekiyumba, kirina kuzimbibwa bakugu okusinziira ku nkula y’ekifo, empewo gy’efuuwa ezza n’ebirala.\nEngeri ensolo gye zirina okwegazaanya, okwebaka n’okufuna amazzi n’emmere. Kyokka enzimba y’ennyumba y’embizzi ento oba ennyana y’ente eyawukana, embizzi ezizaala n’ebirala byonna byawukana.\nOkubala ssente z’oteekamu:\nDamas Mulagwe agamba, byonna by’okola ku ffaamu olina okumanya nti ekigendererwa kyo kukola ssente.\nKino kitegeeza nti buli ky’ogula olina okutunula mu muwendo ate nga bw’otunula mu mutindo okulaba nga bikwatagana ate nga si bya bbeeyi bijja kukulemesa kukola magoba mangu.\nToteekamu ssente nnyingi olw’okuba bakusomedde naye nga tolabawo bukakafu nti zijja kudda.\nEzimu ku mbizzi ezaayoleseddwa\nPolof. Mazimenyera: Enkula y’ekifo esalawo ebintu by’olina okukolerawo oba okulundirawo, waliwo ensolo ezimu nga tezaagala kulinnya nsozi okugeza ente ez’amata.\nOyagala kwanguyirwa mulimu gwa kulunda byennyanja, lwaki ate obirundira mu kisenyi?\nLubega agamba: Kikulu ku ffaamu okumanya akatale gy’ogenda okutunda ebintu byo, ekisinga obukulu ggwe kusooka kweteerawo katale, naye ssinga tokisobola lunda oba lima ekintu naawe ky’osobola okulya ne muliraanwa wo waakiri ako kabeere akatale ko akasooka.\nFfe ku Bulamu tulina ebifo okuli Top Notch e Ntinda awali ekifo ekikuuma ennyama ne tugiguza abantu abajja mu bifo byaffe ne wooteeri yaffe egula amata, ekitegeeza ffe katale akasooka.\nNaawe alina omudaala osobola okulima ennyaanya n’omanya nti ako ke katale ko akasooka n’olyoka otandikira awo.\nAmazaalibwa ga Kabaka: Omulangira Mutebi we yazaalirwa e Mulago ng'eriyo buli kimu\nBbeeyi ya Vanilla ezzeemu okulinnya\nLongoosa entereka y'ebirime lw'onoofuna mu bulimi\nEngeri gye nfuna ssente mu bwana bw'embizzi


Bukedde Online - Omukozi w'awaka abuzeewo ne bbebi wa muliraanwa\nMAAMA alaajana oluvannyuma lw'agambibwa okuba omukozi w'awaka (yaaya) ku muliraano okubuzaawo bbebi we ow'emyaka 3 kati wiiki nnamba talabikako. Winfred Nuwahereza omutuuze w'e Nakulabye Zooni 7 y'ali mu maziga omuwala Sharon Nangobi 12, bwe yabuze ne mutabani we Rogers Lwanyaga.\nNuwahereza yategeezezza nti ku Mmande ya wiiki ewedde ku ssaawa 12:00 ez'akawungeezi, Nangobi yatwala omwana we bwe yali ali mu nnyumba era agenda okufuluma ebweru okubuuza omwana gy'ali baliraanwa be ne bamugamba nga bwe baamulabyeko ne Nangobi nga bafuluma mu mulyango gw'ekikomera ogw'emmanju ng'okuva olwo taddangamu kumulaba.\nAgamba nti banoonyezza buli wamu era balanze naye omwana abuze. Nangobi ku Ssande akawungeezi yasooka n'atwala omwana ono Lwanyaga ku mukolo, ssentebe w'ekyalo gwe yali ategese era nnyina gye yamusanga n'amumuggyako nga tamanyi nti yalina enteekateeka ze okutuusa bwe yamulabirizza n'amubuzaawo ku Mmande.\nMaama agamba nti baagenda ku poliisi okuli ey'e Nakulabye n'eye Kasubi ng'abe Kasubi be baabategeeza nti omuwala oyo waliwo omwami eyamukutte n'abatwala ku poliisi ku Mmande ku ssaawa 3:00 ez'ekiro ne bamulagira abatwale awaka abakomyeewo enkeera.\nOno annyonnyola nti Nangobi bwe yalaba obudde bukedde kwe kutegeeza eyali abatutte nti baagala kugendako bweru kweyamba baayitamu buyisi ne babula. Abaserikale ku poliisi y'e Kasubi baabagamba nti Nangobi bwe baamubuuza gy'abeera yabategeeza nga bw'abeera e Jinja babadde baliko we bazze ne baaba waabwe n'ababulako, kyokka nga yali akimanyi bulungi nti babeera Nakulabye.\nFatuma Masubi, Nangobi w'abadde akolera yategeezezza nti Nangobi muganda waabwe nga yava mu kyalo e Jinja ne bamuleeta okubeera naye nga bw'abayambako ku mirimu nga babadde baakamala naye emyezi munaana.\nKyokka nabo tebamanyi kigendererwa kye mu kugenda n'omwana kuba tewali wadde obuzibu obwabaddewo nga baagezezzaako okumunoonya ne mu kyalo gye baamuggya nebabagamba nti tebamanyi gy'ali.\nSlyvia Nanfuka nga naye mupangisa ku nnyumba Nangobi kwe yaggye omwana yategeezezza nti Nangobi ku lunaku lw'atwala omwana ono yasooka kwagalakutwala wuwe ng'amusabye okumumusitulirako n'agaana.\nBrenda Namwanje omukulembeze w'abakyala mu Nakulabye zooni 7 yategeezezza nti bakyasobeddwa ekigendererwa kya Nangobi kuba singa abadde yabula bubuzi tewali nsonga lwaki bwe baamutuusa ku poliisi yabalimba. Teyakoma okwo n'agaana n'okubabuulira nti abeera Nakulabye n'abuzaabuza abaserikele n'okutolosa omwana awaka w'omwami eyali abakutte ekiro.\nOmusajja buli lwayoya akaboozi ateekeddwa okukafuna ? Ssenga ayanukudde.


Poliisi etandise okunoonyereza ku bubbi bw’emotoka – Radio Simba – Ennene\nPoliisi etandise okunoonyereza ku bubbi bw’emotoka\nOmwogezi wa Uganda Police Force owa Kampala Metropolitan Police SP Patrick Onyango agamba nti waliwo omusango gw’obubbi bw’emotoka ogwawabibwa Alex Kushemererwa 36, nga ddereeva wa Uber omutuuze w’e Butuukirwa Zone, Bukoto II Parish ku Police Post y’e Kamwokya nga eri wansi wa Poliisi ya Kira Road nga 22-6-2020.\nAlex agamba nti nga 22-6-2020 yatwala emotoka ye ekika kya Toyota Raum nnamba UBD 958S ku kigobero e Kamwokya bajooze wabula omu ku booza emotoka nagivuga nagitwala mu kifo kyatamanyi.\nNnyiniyo bweyadde teyagisangawo, eky’omukisa omulungi yalina ‘tracker’ nebatandika okugirondoola era nebalaga nti yali mu Kambodia Garage okuliraana Bethel Church e Kikaaya.\nPoliisi y’e Kamwokya ne Alex bagendawo wabula bagenda okutuukawo nga eraga bagiggyeewo nebagitwala mu Garage endala e Kanyanya okuliraana essomero lya Kampala Quality School, wabula oluvannyuma bwebamanya nti emotoka bagirondoola nebagiddusa okugizza ku mazzi wabula nga bagisokoddemu ebyuuma ebimu.\nPoliisi bweyagenda okukwata nannyini Garage eno Rajab Mpulango, nakubira OC CID w;e Kanyanya eyajja okumutaasa nga agamba nti abasirikale okuva e Kamwokya baali bamusabye obukadde bubiri n’ekitundu olw’okusumulula emotoka ya Alex.\nOC CID Kanyanya Police yategeeza nti abasirikale b’e Kamwokya bajja mu kitundu kye nga tebamutegeezezza era lwaki bali basaba omuntu gwebalina okukwata ssente. Era yabawaako abavubuka ababiri nasigaza Rajab Mpulango nannyini Garage.\nDPC Kawempe w’e Kanyanya yatemezebwako nagenda ku Poliisi e Kanyanya okugoberera ensonga eno era nebakwata Mpulango nannyini garage nebamukwasa Poliisi y’e Kamwokya.\nPoliisi egamba nti mukunoonyereza kwayo kulanga nti akulira ekikoosi ky’okusumulula emotoka z’abantu y’e Ssaalongo wabula yadduka era bamunoonya nga ye akulira okusumulula emotoka zino ye Rajab Mpulango.\nAbakwatibwa kuliko Isaac Nanyole, Suleiman Mugerwa ne Rajab Mpulongo nga bakuumirwa ku Poliisi ya Kira Road.\nAbadde anoonya omwana amuzaalidde ku myaka 60\nBannayuganda abalala 91 bakomezeddwawo okuva mu Afghanistan


Ebyagi bye binabbulula ebyenfuna mu maka\nEMMERE ky’ekimu ku bintu ebiyambye enkulaakulana y’eggwanga n’omuntu ssekinoomu mu myaka 50 gye tukubye amabega ng’egwanga lyefuga.\nBw’oyogera ku mmere bangi balowooleza ku matooke, lumonde, Muwogo n’ebirala. Sso ne babuusa amaaso ebintu nga kasooli, ebijanjaalo, ebinyeebwa n’ebirime ebirala ebisinga okuvaamu ssente ensangi zino.\nOkusoomoozebwa okuliwo kati y’engeri emmere gy’eterekebwamu. Kino kivuddeko abantu okukaaba enjala naddala mu biseera by’ekyeya kuba tebabyetegekera ekintu ekitaaliwo edda.\nEmmere efuuse bizinensi ey’amaanyi\nKino tekitandise kati, ne mu 1962, Uganda bwe yafuna obwetwaze emmere yali bizinensi. Ebibiina by’obwegassi, bino byabanga mu bitundu kyokka ng’ekikulu mu byonna kunoonya katale ka birime omuli kasooli, ebijanjaalo olwo ne bitundibwa ebweru w’eggwanga ne mu ggwanga munda.\nKino kyayamba nnyo okutumbula ebyenfuna y’abantu ne basobola okuvuganya n’Abayindi abaali babibuutikidde.\nAbantu okwekolamu ebibiina bino, baasobolanga n’okutereka ezimu ku nsimbi eziba zitundiddwa mu mmere ne bongera okwekulaakulanya, teebakomanga ku kunoonya katale kyokka wabula n’okwongera omuganyulo ku mmere nga kasooli okumukubamu obuwanga n’ebirala.\nJohnbosco Jingo ow’ebyobulimi e Nakawuka agamba nti, olwaleero, emmere okuva ku matooke efuuse kyabugagga abantu mwe bayoolera ddala ensimbi, era ebitundu gye balina ensuku ng’e Masaka, Mbarara, Kiboga n’awalala abalimi akaseko tekabava ku matama.\nKati enkota y’ettooke egula wakati wa 8,000/- ne15,000/- kyokka gye buvuddeko yatuukako ne ku 30,000/-, akawunga kali ku 1,800/- ate ebijanjaalo biri wakati wa 1,500/- ne 1,800/-.\nEbbula ly’emmere lyeyongera mu ggwanga buli olukya olw’okufuna akatale akagazi eri amawanga agatuliraanye naddala Southern Sudan ng’eno Bannayuganda bangi batwalayo kumpi buli kirime ate ng’emmere erimwa mu Uganda tesobola kuwanirira katale kano.\nMusa Lutaaya ono atwala mmere omuli kasoli, obumonde n’ebijanjaalo e Juba agamba nti, akasawo k’ebijnjaalo aka kiro 50 kagula pawundi 250 ez’e Juba eza wano ziba mu mitwalo 20.\nLutaaya agamba nti, ekivuddeko emmere okubula mu ggwanga y’ebbeeyi yaayo okwongera okulinnya mu mawanga agatuliraanye abantu ne batandika okuddukira ku butale bw’ebweru ate nga ne gavumenti tefuddeeyo kwongera kugaziya butale munda mu ggwanga n’okukubiriza abantu okwongera ku birimwa.\nOkuzimba ebyagi kinataasa\nYinginiya Moses Musaazi akolera ku ttendekero lya tekinologiya mu yunivasite e Makerere gye buvudddeko yagamba nti, enkola y’okuzimba ebyagi mu maka ne mu bitundu singa eddawo obungi bw’emmere bujja kweyongera mu maka n’ebyenfuna bitumbuke.\nMusaazi agamba nti, emu kunkola mwebayise okutumbula ebya tekinologiya batandikawo enzimba y’ebyagi ey’omulembe nga bakozesa amatoffaali ne sementi, era ng’ebyagi bino bisobola okutereka emmere.\nMukalazi akikkaatiriza nti, waliwo emmere naddala kasooli n’ebinyeebwa esobola okuterekebwa okumala ebbanga eriwerako ne kiyambako abalimu okusobola okulinda akatale n’okuba n’emmere ebamala mu kyeya kuba bangi bagitunda lwa kubulwa we bagitereka nga batya okuwumba.\nOkwongera omuganyulo ku birime\nNnaalongo Mary Nassimbwa Walakira, ow’e Nakawuka mu Wakiso akola wayini okuva mu miyembe n’ennaanansi n’okukola ‘tomato sauce’, agamba nti abantu balina okwongera okuyiga n’okuteeka mu nkola ensonga y’okwongera omuganyulo ku mmere erimwa kibayambeko obutafiirwa n’okutumbula ebyenfuna yaabwe.\nNnaalongo Nassimbwa agamba nti, bbo ng’abakyala mu ggombolola y’e Ssisa ekitongole ekikola ku byobulimu ekya CARITAS e Nsambya kyabayigiriza okwongera omuganyulo ku birime naddala mu biseera nga biri ku kidibo ng’akatale katono.\nAlina emiyembe emingi, emicungwa, ennaanansi mu kifo ky’okubireka okufa osobola okubikamulamu omubisi ne gwongerako omuganyulo.\nEmmere endala okuli amatooke musobola okuvaamu obuwunga n’ebirala nga gonja, muwogo, lumonde babisiika ne bisobola okuwangaala.\nHenry Kasozi owa Nkokonjeru Women’s Saving and Credit project e Mityana, agamba nti abalimi baabwe okusinga balima nsujju wabula nga kati baatandikawo enkola y’okuzikaza n’okusiika ebiryo byazo ne babitunda mu maduuka amanene era tebakyafiirwa.\n1. Abalimi olumu balima emmere kyokka akatale ne kabula.\n2. Abalimi abasinga naddala mu byalo bakyali ku bulimi bw’okukozesa enkumbi sso ng’omulembe gukyuse kyetaagisa tulakita.\n3. Gavumenti ng’eyita mu bitongole byayo eby’obulimi esaana okwongera okusomesa abantu engeri y’okwongera omuganyulo ku mmere n’ennima ey’omulembe.\n4. Obulimi bangi tebannagufuula mulimu, sso nga kyabugagga ekisobola okuyimirizaawo amaka.\n5. Okwongera okunoonyereza ku nsigo ez’embala, kiyambe abalimi okufuna ku makungula agawera nakyo kikyabulamu.


Bukedde Online - MAO alangiridde okwesimbawo ku bwa Pulezidenti, asekeredde abaagenze mu NUP\nMAO alangiridde okwesimbawo ku bwa Pulezidenti, asekeredde abaagenze mu NUP\nMuwala wa Kuteesa agaanyi okukkiriza ebyav...\nPULEZIDENTI wa DP Nobert Mao asekeredde abanene ba DP abaayabulidde ekibiina kino ne beegatta ku ky’omubaka Robert Kyagulanyi amanyiddwa nga Bobi Wine ekya NUP.\nMao eyalangiridde nti agenda kuvuganya ku bwa Pulezidenti bwa Uganda yagambye nti abayabulidde DP ne beegatta ku NUP abasasasidde kuba beerabidde ‘'eyabalera'' kyokka n'agamba nti talina kinene kyakubakolera.\nEra tekijja kumulobera kwesimbawo ku bwa Pulezidenti nga bw'ategeka: "Nnina okwesimbawo era nteekwa okwesimbawo ku bwa Pulezidenti bwa Uganda'' Mao bwe yagambye n'asambajja ababadde bagamba nti agenda kuddayo yesimbe e Gulu ku bubaka bwa palamenti.\n" Egy'obubaka bwa Palamenti nabimala dda'' bwe yagambye ng'ali ku pulogulaamu ya leediyo ya FM emu (Simba) ku Lwokusatu akawungeezi.\nAbamu ku babaka ba DP abaalangirira nti baagenda mu NUP kuliko; Muwanga Kivumbi (Butambala) Medard Ssegona (Busiro East), Betty Nambooze (Mukono municipality) , Ssempala Kigozi (Makindye Ssabagabo) n'abalala.\nNga beegatibwa eyali avunaanyizibwa ku by'amawulire mu DP Keneth Paul Kakande , ssentebe wa Wakido Matia Lwanga Bwanika n'abalala.\nWabula abamu ku basala eddiiro tebanafuna tikiti ya NUP ebakiriza kukwatira kibiina kino bendera ekireseewo akatuubagiro. Abamu ku banene abagenda mu NUP kigambibwa nti ate baagala kukuba nkyukira badde mu DP babawe tikiti y'okwesimbawo oluvannyuma lw'ebintu okukaluba.\nOmwawule asabye kkooti esibe abatigomya\nEyatta ab''e Bombo emisango gyonna agyegaanyi: '' Lwebattibwa nnali ngenze kugula malaya''\nAbakwatiddwa e Kenya babimuzaalidde